Antara Reka Bentuk Dan Nilai Patriotisme

Pertama kali saya melihat logo TN50, saya teruja melihat design atau reka bentuk yang begitu fleksibel, dinamik dan kontemporari. TN50 serta branding-nya menunjukkan satu model transformasi yang unik pembawaan baru dan halatuju Malaysia menuju 2050. Sekaligus menggambarkan penjenamaan Malaysia menuju era baru.

Strategi reka bentuk TN50 mengikut stail reka bentuk baru seperti logo Instagram, yang menggunakan gradient samada dalam dan luar. Menariknya, reka bentuk logo ini juga dibuka kepada ahli kreatif untuk mengadaptasikan logo ini kepada idea yang berbeza.

Logo yang mempunyai simbol ikonik ‘T’ dalam bentuk dialog, sesuai dengan tema yang dilaksanakan ketika pelancaran TN50 – satu konsep yang santai dan tidak terlalu protokol.

Perkara ini mengingatkan saya kepada logo ‘City of Melbourne’ yang mempunyai kepelbagaian rupa dalam bentuk yang sama, setiap satunya melambangkan tempat atau identiti di seluruh Melbourne.

Bagi mendapatkan keserasian dan intipati bandar Melbourne ini bukanlah mudah. Memetik kata-kata pengarah kreatif Landor Paris, syarikat pereka asal logo ini;

“The challenge was to reflect the different aspects of the city-from authoritative, restrained, and serious to vibrant, visionary, and passionate. We needed to show off the city of Melbourne’s cool sophistication on the world stage, capture the passion of its people, and provide the city with a unified, flexible, and future-focused image.”

Teliti penilaiannya.

Bagaimanakah reka bentuk logo Melbourne ini menjadi impak kepada pembandarannya?

Ada beberapa faktor. Pemerkasaan identiti untuk adalah satu strategi pembandaran, samada menjadi pusat pelancongan, perkembangan bisnes, termasuk juga migrasi penduduk. Ia juga memberi tanggapan tentang reputasi dari aspek kekuatan ekonomi, kebudayaan, kerajaan, dan juga dasar luar.

Bukan main-main penjenamaan ini, tak kiralah motifnya dari sudut antarabangsa atau domestik. Dalam kes ini, Melbourne membentuk satu imej yang baharu, progresif, fleksibel dan moden. Telah tiba bagi bandar untuk satu transformasi, dan konsepnya itu terpapar dalam identiti reka bentuk logonya.

Penjenamaan identiti itu adalah satu falsafah. Begitu juga sambutan kemerdekaan yang kita sambut setiap tahun, mempunyai tema, identiti dan wajah baharu. Merdeka adalah memori dan nostalgia nenek moyang kita yang kita kecapi dari dahulu, disambut oleh generasi seterusnya.

Mengapa pula dikaitkan dengan identiti atau reka bentuk Merdeka?

Kerana isu ini pernah berbangkit, menjadi bualan ramai 5 tahun yang lalu, tentang logo merdeka yang menghampakan ramai orang, termasuklah dari kalangan yang bukan ahli seni. Memetik kata dari seorang blogger Sarawak;

“My comment on the logo are solely on the design and it has nothing to do with the government or politics. It’s hugely a shame to see how after 55 years of independence the design of our logo looks like it was freshly ‘typed’ in a popular word processing software created by Microsoft” – Cyril Dason

Sekali lagi pada tahun ini, logo yang terbaru juga diperkatakan orang ramai tentang kualitinya. Logo slogan ‘Negaraku’ bagi tema merdeka yang ke-60 yang seolah-olah seperti ikon aplikasi mobil. Adakah kerana tidak cantik? Atau hanya tidak berkualiti?

Tentang brand identity ini ia tidak boleh diukur secara kuantitatif. Kita tidak mengukur sebuah reka bentuk yang baik itu daripada aspek kecantikan, kerana setiap mata mempunyai penterjemahan erti cantik yang berbeza. Kualiti, mungkin ya, kerana kita boleh tahu kerja itu melalui profesionalisme atau tidak.

Tetapi yang paling penting daripada penjenamaan ini, dalam mana-mana sekalipun kualiti penjenamaan adalah daripada falsafah reka bentuknya. Antara soalannya termasuklah mengapa ia direka menggunakan Jalur Gemilang? Mengapa ia dalam bentuk segi empat? Logo yang terhasil dan dibanggakan itu kurang pendedahan tentang falsafah pembikinannya.

Adakah kerana kita kembali kepada asas (back to basic)? Atau adakah kerana kita menuju ke zaman teknologi, maka reka bentuknya seolah-olah seperti aplikasi mobil?

Kita tidak tahu.

Ini yang sebenarnya menjadi persoalan ramai. Bukanlah kita ingin menjadikannya suatu isu yang besar, tetapi tentang falsafah dan keseragaman daripada penjenamaan ini kurang dipandang secara serius. Bila tiada keseriusan dalam membentuk imej dari peringkat domestik, apatah lagi kita menuju ke arah peringkat antarabangsa?

Saya amat kagum dengan idea logo TN50 sebagai jaminan kualiti untuk kekal selama 30 tahun, tetapi saya mengharapkan sesuatu yang sama dengan tema tahunan Merdeka.

Awam tahu bahawa bulan Ogos adalah bulan sambutan merdeka. Logo terpapar disekeliling, bandar, televisyen dan juga di sekolah-sekolah untuk aktiviti kemerdekaannya. Saya ingin melihat identiti nasional berteraskan merdeka ini menjadi gah dan menjadi lambang kebanggaan generasi yang akan datang.

Rujukan:

Slaid – Taklimat TN50 Untuk Kumpulan Berkepentingan

Cyril Dason, Malaysia 55th Merdeka Logo, https://blog.cyrildason.com/malaysia-55th-merdeka-logo/

Kaika, M., 2010. Architecture and crisis: re‐inventing the icon, re‐imag (in) ing London and re‐branding the City. Transactions of the Institute of British Geographers, 35(4), pp.453-474.

WAHYURINI, O.D., 2012. The Significance of City Logo in City Branding Strategy. Recent Researches in Engineering Mechanics, Urban & Naval Transportation and Tourism, pp.79-84.

Jason Little, Rebranding City of Melboure 2010. https://landor.com/thinking/rebranding-the-city-of-melbourne


Lagu Bloodshed – Samarkand Dibuat Berdasarkan Peristiwa Mongol Takluk Samarkand?

Peminat-peminat rock kapak mesti kenal kumpulan Bloodshed. Tapi kali ini kita bukan nak bercakap tentang Srikandi Cintaku. Sebab kita mahu membedah lagu Samarkand yang dibikin berdasarkan peristiwa Mongol menakluk Samarkand.

“Di antara debu, angin bersama
Pasir-pasir bertaburan di sana
Bersemadi langkah perjuangan
Bersaksikan kebenaran”

Semasa Mongol mahu menyerang Samarkand, kira-kira 100k tentera Empayar Khawarizmi bersama-sama Shah Mohammad telah bersedia di dalam kota. Ditambah lagi dengan tembok kota yang agak tinggi dan tebal.

Bermakna agak mustahil untuk Mongol menang. Sama macam lirik dalam baris ketiga iaitu “bersemadi langkah perjuangan”.

“Samarkand, kau tak terasing
Tindasan berlaku
Jiwamu satria”

Tindakan Shah Muhammad membunuh utusan Mongol menyebabkan Genghis Khan melancarkan perang terhadap Empayar Khawarizmi. Bermula di Otrar, Mongol meneruskan penaklukan ke Bukhara. Kemuncaknya, Samarkand yang merupakan ibu kota Empayar Khawarizmi turut menjadi mangsa kerakusan Mongol.

“Walau getir ditempuh jua
Di laluan sutera
Mengalir ketenangan”

Pada mulanya Genghis Khan anggap deme mampu tundukkan Samarkand dengan mudah. Sebab bandar lain seperti Otrar, Amu Darya dan Bukhara terlalu senang untuk ditakluk.

Setelah lama mengepung Samarkand, kota itu masih lagi tidak mahu menyerah kalah. Melihat kepada kedegilan kota itu, Genghis Khan telah memanggil dua anaknya iaitu Chagatai dan Ögedei untuk menyerang Samarkand.

Tanpa disangka-sangka, pasukan pertahanan Samarkand buat kejutan dengan menyerang kembali tentera Mongol. Genghis Khan tahu deme tak akan mampu menakluk Samarkand selagi mana askar Empayar Khawarizmi terus menyerang di sebalik tembok.

“Titis darah, mensuci kekufuran
Mengerat rasa kasih padanya”

Genghis Khan berundur bagi memaksa askar Empayar Khawarizmi keluar daripada tembok kota. Cara itu berjaya apabila askar Empayar Khawarizmi mula mengejar tentera Mongol. Tunggu apa lagi, Mongol yang dilengkapi dengan tentera bergajah dan kuda terus menyerang askar Empayar Khawarizmi di luar Samarkand.

Hal ini membuatkan huru-hara berlaku dalam kota Samarkand. Sebab pemimpin dan rakyat Samarkand mula meragui kemampuan Shah Mohammad mengetuai askar Empayar Khawarizmi melawan Mongol.

Keraguan itu membuatkan Shah Mohammad dihalau daripada Samarkand. Baginda terus membawa hampir kesemua askar keluar dari sana. Sekarang, Samarkand hanya bergantung kepada tembok yang pada bila-bila masa sahaja akan runtuh dilanggar Mongol.

Bimbang akan keselamatan semua orang di Samarkand, pemimpin tempatan telah buka pintu kota sebagai isyarat menyerah kalah. Sayangnya, Genghis Khan dan tentera Mongol mengamuk sakan dengan membunuh ramai orang dekat Samarkand.

Malah Genghis Khan siap cakap lagi, akulah bala Tuhan. Kalau kau tidak melakukan dosa, masakan Tuhan akan menghantar bala seperti aku kepada kau!

“Samarkand, kaulah pentas perjuangan
Indera alam, tertumpu padamu
Demikian kesetiaanmu
Perjuangan murni
Keagungan di jiwa”

Serangan Mongol terhadap Empayar Khawarizmi diperhatikan oleh seluruh kerajaan yang berada di barat. Sebab jika Khawarizmi gagal menahan amukan Mongol, kerajaan lain akan jadi mangsa yang seterusnya.

Khawarizmi dapat bertahan dengan baik di Samarkand. Tapi konflik dalaman akhirnya membuatkan Samarkand jatuh dan keseluruhan Empayar Khawarizmi berjaya ditakluk.

Bermula dari situ Mongol meneruskan amukannya ke Abbasiyah, Georgia, Volga Bulgaria dan Kievan Rus. Dengar je nama Mongol, terus semua menggigil ketakutan.

Kalau nak tahu lebih banyak tentang penaklukan Samarkand oleh Mongol, baca je KITAB TAMADUN MONGOL. Cepat beli dekat https://bit.ly/3KhafNU


Pembetulan Artikel Pertempuran Mogadishu: Perspektif Malaysia

Sebagai sebuah negara berdaulat dan menjadi anggota kepada Pertubuhan Bangsa-Bangsa Bersatu (PBB), Malaysia merupakan antara negara yang turut menyumbangkan sumber dan tenaga kepada pertubuhan tersebut dalam melaksanakan misi-misi pengaman di seluruh dunia. Dalam hal ini, Malaysia melalui sumbangan yang ditaburkan oleh Angkatan Tentera Malaysia (ATM) amatlah tersohor di seantero dunia.

Dalam hal ini, sudah tentu kita tidak akan terlepas daripada membicarakan mengenai penglibatan ATM di dalam misi pengaman PBB di Mogadishu, Somalia di bawah panji-panji UNOSOM II (United Nations Operations In Somalia II). Penglibatan askar Malaysia di dalam misi tersebut telah melakarkan sejarah tersendiri dalam sejarah Angkatan Tentera Malaysia secara amnya dan 19 Rejimen Askar Melayu Diraja (RAMD) secara khususnya.

19 RAMD Mekanis dengan kekuatan 870 orang telah dipilih untuk ditempatkan di bawah panji-panji UNOSOM II sebagai Malaysian Battalion (MALBATT).  Mejar Abdul Latiff Ahmad (bersara Brigadier Jeneral) telah dipilih untuk mengetuai pasukan tersebut untuk operasi di Somalia.  Sepanjang pengoperasian pasukan tersebut di bumi Mogadishu, unit tersebut telah bertindak dengan cemerlang dan melaksanakan tugas yang mengharumkan nama negara.

Detik-detik yang membawa kepada pasukan tersebut melakarkan tempat mereka di sejarah dunia dan negara berlaku pada tarikh 3 Oktober 1993.  Pasukan US Ranger dan Delta Force telah melaksanakan operasi khusus untuk menahan 3 orang individu yang dipercayai merupakan orang kanan kepada panglima perang Somalia, Lt Jen Mohamad Farrah Aidid.  Aidid yang juga merupakan seorang ketua dalam puak Habar Gidir telah menjadi duri dalam daging kepada operasi UNOSOM II.  Selepas 24 orang anggota tentera pengaman dari Pakistan terbunuh dalam satu serangan hendap oleh pengikut Aidid, Amerika Syarikat telah mengumumkan bahawa dia adalah ancaman kepada proses pendamaian di Somalia dan telah menghantar Task Force Ranger yang terdiri daripada US Ranger, Delta Force dan 160th Special Operations Aviation Regiment untuk membawa Aidid ke muka pengadilan.

Serbuan yang dilaksanakan oleh Task Force Ranger itu di kawasan sekitar Hotel Olimpik di dalam Pasar Bakara telah dilaksanakan oleh Pasukan Task Force Ranger itu tanpa memberitahu pasukan UNOSOM II terlebih dahulu dan ini kemudiannya membawa padah.

Serbuan itu kemudiannya berhadapan dengan masalah apabila tiga buah helikopter pelbagai guna jenis Sikorsky S-60 Black Hawk telah berjaya ditembak jatuh oleh pengikut Aidid, dengan dua buah helikopter tersebut terhempas di tengah-tengah Pasar Bakara. Sebuah helikopter berjaya membuat pendaratan kecemasan tidak jauh daripada lapangan terbang Mogadishu yang digunakan sebagai pengkalan udara kepada tentera AS.

Apabila tentera pasukan khas Amerika Syarikat itu mendapati bahawa mereka terperangkap di dalam Pasar Bakara, barulah mereka terfikir untuk memohon bantuan daripada pasukan-pasukan tentera di bawah UNOSOM II, antaranya adalah Malaysia dan Pakistan.  Itupun setelah 4 kali mereka mencuba dan semua digagalkan kerana ketiadaan kereta perisai di pihak Task Force Ranger.  Malahan, ketika itulah baru mereka terfikir untuk memohon bantuan daripada pasukan-pasukan US lain yang beroperasi di Somalia ketika itu, antaranya pasukan 10th Mountain Division.

Pasukan MALBATT yang diketuai oleh Mejar Abdul Latiff Ahmad telah dipanggil untuk memberi bantuan kepada pasukan AS untuk menyelamatkan anggota Task Force Ranger yang terperangkap di dalam Pasar Bakara. Disebabkan oleh kegagalan Task Force Ranger dalam memaklumkan pasukan-pasukan di bawah UNOSOM II akan serbuan tersebut, maka ini secara tidak langsung menyebabkan timbulnya masalah koordinasi antara Task Force Ranger, 10th Mountain Division, MALBATT dan Pakistan.

Sebanyak dua kompeni berkekuatan 32 buah kenderaan perisai Radpanzer Condor buatan Jerman telah digerakkan bagi membantu operasi menyelamat tersebut.  Seramai 123 orang pegawai dan anggota dari kedua-dua kompeni itu telah digerakkan bersama bagi operasi tersebut.

Operasi menyelamat hanya dapat dilaksanakan agak lewat kerana pada peringkat awal, Tentera AS berkehendakkan untuk sekadar meminjam kenderaan Radpanzer Condor.  Ini tidak termasuk lagi isu logistik serta semboyan yang perlu diselesaikan sebelum operasi dilaksanakan.

Isu koordinasi operasi sekali lagi mengganggu kelancaran operasi menyelamat apabila Pasukan Tentera Pakistan yang dilengkapkan dengan kereta kebal jenis M48 Patton berhenti di kawasan sekitar Bulatan K4 dan enggan meneruskan perjalanan, memberi alasan bahawa kereta kebal mereka tidak dilengkapkan dengan alatan pandangan malam. Ini memaksa operasi tersebut dilaksanakan oleh MALBATT dan Amerika Syarikat semata-mata.

Enam jam seterusnya menyaksikan pertempuran yang amat sengit antara militia Somalia dengan pasukan penyelamat. Militia-militia dari puak lain, termasuklah puak-puak yang bermusuhan dengan Aidid turut serta menyerang pasukan penyelamat, mengetepikan permusuhan mereka untuk menghadapi ancaman bersama kepada mereka.

Di pihak Malaysia, pertempuran selama 6 jam itu menjadi rekod sebagai pertempuran paling sengit yang dihadapi oleh mana-mana unit Angkatan Tentera Malaysia semenjak Perang Dunia Kedua.  Dalam pertempuran itu, seorang anggota tentera, Lans Korporal Mat Aznan Awang telah mengalami kecederaan parah di dada akibat terkena serpihan daripada tembakan daripada pelancar grenad yang mengenai cermin Radpanzer Condor yang dipandu beliau.  Beliau kemudiannya menghembuskan nafas terakhir. Seramai lapan anggota lain turut mengalami kecederaan.

Sebanyak 4 buah kenderaan Radpanzer Condor turut musnah dalam pertempuran tersebut.  Kenderaan tersebut terpaksa ditinggalkan kerana telah berjaya dirosakkan oleh militia.  Bagi mengelakkan aset-aset tersebut jatuh ke tangan musuh, kenderaan-kenderaan tersebut telah dimusnahkan oleh helikopter MH-6 Little Bird.

Kemusnahan 4 buah kenderaan Radpanzer Condor itu secara tidak langsung turut menyumbang kepada salah faham kerana ini telah mengurangkan bilangan kenderaan yang boleh mengangkut anggota keluar daripada kawasan dengan cepat dan selamat.  Sekali lagi, kesilapan koordinasi antara Tentera AS dan MALBATT menyaksikan satu skuad tentera AS terpaksa berlari dari kawasan operasi sehingga ke kawasan selamat di Stadium Mogadishu yang berada di bawah kawalan Tentera Pakistan.

Tentera Amerika Syarikat gagal membawa Aidid ke muka pengadilan.  Dia kemudiannya menghembuskan nafas terakhir pada 1 Ogos 1996. Tempatnya dalam puak Habar Gidir digantikan oleh anaknya, yang ironinya merupakan seorang bekas anggota Pasukan Marin Amerika Syarikat yang turut dikerah ke Mogadishu.

Sebaliknya, kisah kegagalan Task Force Ranger itu telah dibukukan oleh wartawan Mark Bowden.  Buku tersebut kemudiannya menjadi inspirasi kepada filem Black Hawk Down yang diarahkan oleh Ridley Scott.  Peranan dan pengorbanan MALBATT tidak ditonjolkan langsung di dalam filem tersebut.

Lans Korporal Mat Aznan Awang kemudiannya dinaikkan pangkat kepada Korporal serta telah dianugerahkan pingat Seri Pahlawan Gagah Perkasa (SP).

Mejar Abdul Latiff Ahmad bersara daripada Angkatan Tentera Malaysia dengan pangkat Brigadier Jeneral.  Beliau juga telah dianugerahkan dengan pangkat Datuk di atas sumbangan beliau semasa dalam perkhidmatan.  Hari ini, beliau turut melibatkan diri dalam usaha untuk mengingatkan rakyat Malaysia akan sumbangan Angkatan Tentera Malaysia kepada negara kita dan dunia.

Postscript oleh Penulis

Saya masih ingat lagi ketika saya menonton televisyen di rumah, sebagai seorang kanak-kanak, melihat siaran berita mengenai peristiwa ini.  Berita tersebut menanam minat saya mendapatkan lebih banyak maklumat mengenai penglibatan tentera kita di Somalia.  Hasilnya, saya telah menulis kisah ini dalam sebuah rencana yang dimuatnaikkan dalam blog saya.  Kisah ini kemudiannya dimasukkan ke dalam buku Malaysia Military Power yang ditulis bersama saudara seperjuangan saya, saudara Faris Jamaluddin dan diterbitkan oleh The Patriots Publication.

Tanpa saya sedari, saya telah memasukkan banyak fakta terpesong dalam rencana tersebut. Fakta terpesong itu diperoleh daripada pelbagai sumber yang saya tak akan namakan. Tetapi cukuplah bagi saya sebutkan sepintas lalu, kerana saya perlu bertanggungjawab memastikan apa yang saya tulis adalah fakta, dan saya telah gagal di situ. Bagi membetulkan kesilapan ini, di bahagian seterusnya saya akan memasukkan senarai kesilapan dalam rencana terdahulu bagi memperjelaskan dan memperbetulkan pandangan serong yang telah terhasil daripada rencana terdahulu.

Apapun, saya amat berterima kasih kerana diberi peluang untuk memperbetulkan kesilapan ini. Begitu juga dengan rakan-rakan seperjuangan dalam The Patriots Publication yang senantiasa membantu dalam memberi peluang bagi saya memperbetulkan kesilapan yang cukup besar ini.

Kepada Brigadier Jeneral Datuk Abdul Latiff Ahmad serta pasukan di Somalia, saya mengucapkan terima kasih di atas sumbangan anda semua kepada negara.

PEMBETULAN FAKTA ARTIKEL ‘PERTEMPURAN MOGADISHU: PERSPEKTIF MALAYSIA’ DI DALAM BUKU MALAYSIA MILITARY POWER.

Oleh: Brigadier Jeneral Datuk Abdul Latif Ahmad dan Patriots Publishing Sdn Bhd.

“123 orang pegawai dan anggota telah menyahut seruan untuk membantu menyelamatkan”

Fakta sebenar:

Bilangan sebenar adalah seramai 114 orang pegawai dan anggota yang terlibat dalam operasi itu.

“Walaupun tidak dimaklumkan terlebih dahulu oleh Tentera A.S, Kolonel Abdul Latiff, Pegawai Pemerintah MALBATT 1 segera mengarahkan pasukan MALBATT 1 bersiap sedia”

Fakta sebenar:

MALBATT 1 sentiasa bersiap sedia sepanjang masa di Pangkalan.

“Naluri beliau ternyata betul kerana US Task Force Rangers telah menghubungi MALBATT 1 untuk memohon bantuan.”

Fakta sebenar:

Keadaan sebenar adalah Markas ketenteraan UNOSOM II – Force HQ telah meminta.bantuan MALBATT 1 membantu di dalam operasi menyelamatkan pihak tenteta Rangers Amerika yang terperangkap. Pihak Rangers tidak sesekali berhubung terus menerus kepada MALBATT 1 untuk meminta bantuan. Kenyataan asal adalah rekaan daripada penulis.

“Dengan serta merta, Kol Abdul Latiff telah menghubungi Kuala Lumpur untuk memohon kebenaran tetapi telah dinafikan.  Walau bagaimanapun apabila melihat keadaan amat terdesak Kol Abdul Latiff bertegas agar Kuala Lumpur memberikan kebenaran.”

Fakta sebenar:

Di dalam keadaan mencemaskan sebagai seorang Komander, Kolonel Abdul Latif perlu mengambil keputusan serta-merta bersesuaian dengan keadaan terutama semasa berperang. Ini adalah tanggungjawab sebagai seorang Komander di medan semata-mata. Keputusan perlu dibuat dan diambil serta-merta tanpa merujuk kepada sesiapa. Kenyataan asal di perenggan ini adalah bayangan dan rekaan penulis semata-mata dan terpesong dari fakta sebenar.

“Mungkin juga dalam fikiran Kol Abdul Latiff  dia terbayangkan peristiwa hitam yang pernah mencemari maruah Tentera Darat dalam satu operasi lain PBB dalam pertempuran Kindu, Kongo, melihat bahawa Kol Abd Latiff beria-ria untuk membantu, Kuala Lumpur mengalah.”

Fakta sebenar:

Seperti di atas, kenyataan ini tiada berasas dan hanya rekaan dan bayangan penulis semata-mata. Perkara ini tidak releven dengan operasi yang dijalankan di UNOSOM II di Somalia. Penulis tidak pernah bertemu bual dengan Kolonel Abdul Latif.

“Beliau telah memilih utuk memberi kepercayaan kepada anggota yang masih bujang kerana sedar akan bahawa akan berlaku kemungkinan ada di antara mereka akan terkorban.”

“Walau bagaimanapun, dia telah membuat pengecualian terhadap Prebet Mat Aznan Awang.  Berkahwin dan mempunyai keluarga, beliau merupakan pemandu terbaik.”

Fakta sebenar:

Seramai 114 orang pegawai dan anggota telah menjalankan operasi ini. Komander MALBATT 1 telah mengawal keadaan dari Markas Taktikal di Pengkalan. Semua anggota bersedia untuk menjalankan tugas tidak mengira sudah berkahwin ataupun bujang. Tiada arahan dikeluarkan oleh Kolonel Abdul Latif untuk memilih hanya orang bujang untuk menyertai operasi ini, dan tidak juga membuat pengecualian terhadap Prebet Mat Azman Awang kerana telah berkahwin dan merupakan pemandu yang terbaik. Apa yang dikatakan di perenggan asal adalah rekaan penulis semata-mata.

“Sebuah elemen Kompeni A terdiri daripada 4 buah kenderaan telah membuat pusingan yang salah akibat kelewatan menerima maklum balas daripada Pusat Kawalan.”

Fakta sebenar:

Kenyataan ini tidak betul. Sebenarnya, apabila Sub Unit/Elemen yang menjalankan operasi seperti begini, mereka bertanggungjawab untuk mendapatkan sebarang maklumat di tempat kejadian berkenaan. Pusat kawalan/Markas Taktikal tidak dapat memberi maklumat semasa kepada mereka.

“Hari ini satu-satunya kenangan yang dimiliki oleh Allahyarham Pbt Mat Aznan yang dipulangkan kepada keluarganya adalah pelindung mata atau goggle yang dipakai malam itu.  Goggle itu yang masih berlumuran dengan darah beliau, seperti diceritakan oleh jiran keluarganya.”

Fakta sebenar:

Kenyataan ini tidak benar. Pihak MALBATT 1 semasa itu tidak pernah membuat sebarang penghantaran balik google yang masih berdarah kepunyaan arwah Prebet Mat Azman kepada keluarganya. Penulis telah memberi cerita yang salah dan membuat rekaannya sendiri.

“Amerika Syarikat mengalami 17 kematian, dipercayai kira-kira 2,000 Somali meninggal dunia pada malam itu.”

Fakta sebenar:

Fakta sebenar adalah pihak Amerika Syarikat mengalami 18 anggota kematian/terkorban dan 77 anggota tercedera. Dianggarkan seramai 300-400 militia Somali telah mati dan bukan seramai 2000 orang.

“Kol Abdul Latiff kemudian mendapat jemputan rasmi ke Amerika Syarikat.  Dalam lawatannya ke Pentagon, beliau telah diberikan penghormatan tertinggi, secara dengan seorang Jeneral melawat.”

Fakta sebenar:

Kenyataan yang dibuat oleh penulis adalah tidak benar. Kolonel Abdul Latif tidak pernah mendapat sebarang undangan untuk melawat Pentagon, Amerika Syarikat.

“Lt Gen Farah Aided terus memerintah Somalia untuk suatu jangka masa.”

Fakta sebenar:

Maklumat ini tidak tepat. Pangkat yang disandang oleh Farah Aideed dan gelaran yang diberi ke atas beliau adalah General, bukan Lt. General. General Farah Aideed tidak memerintah Somalia. Pada masa itu, Somalia berada di bawah pimpinan Presiden sementara Ali Mahadi.

“Lt Jen Dato’ Aboo Samah dari Malaysia telah dilantik sebagai Komander PBB, dan dapat mengenali Lt Gen Farah Aided yang merupakan junior beliau di sebuah kolej ketenteraan.”

Fakta sebenar:

Kenyataan ini tidak benar. General Farah Aideed bukan junior Lt. General Dato’ Aboo Samah di mana-mana kolej Tentera.

TAMAT.


Wujud Ke Taufan Angkasa Lepas?

Kita biasa dengar berita ribut taufan di merata tempat termasuk Amerika Syarikat dan Kepulauan Carribean. Walaupun diketahui membawa kemus_nahan harta benda dan kehilangan nyawa, masih banyak lagi perkara yang tidak diketahui tentang ribut ini. Dan siapa sangka, ribut taufan juga wujud di ruang kosmik!

Penemuan mengejut ini dibuat oleh sekumpulan penyelidik selepas meneliti pelbagai data angkasa lepas yang dikutip dari satelit-satelit era Pe.ra.ng Dingin. Satu gambar yang menarik perhatian mereka ialah imej aurora yang luar biasa di Kutub Utara pada 2014. Aurora ini mempunyai ciri sama dengan ribut taufan seperti ‘mata’, pergerakan ‘angin’ plasma yang kuat dan bergerak dalam bentuk vorteks.

Ribut taufan angkasa lepas ini berlaku selama lapan jam dengan panjang melebihi 620 batu dan tinggi 500 batu. Ia dikatakan berlaku pada ketinggian 60 batu di atas paras laut. Dan walaupun imej ini dianggap yang pertama pernah direkodkan, mereka percaya imej sebegini sudah wujud sebelum tahun 2014 lagi.

Bagi  Qing-He Zhang dari Universiti Shandong, China, beliau percaya setiap planet mempunyai entiti taufan tersendiri. Selain bumi, planet-planet seperti Musytari, Zuhal, Uranus dan Neptun turut mempunyai entiti taufan mereka. Dan ini mengundang persoalan apakah entiti ini boleh wujud di bahagian atas atmosfera sesebuah planet.

Untuk menjayakan kajian ini, mereka tahu bumi mempunyai banyak satelit yang dipasang dengan kamera untuk merekodkan perkara-perkara sebegini. Bagaimanapun, imej yang dibawa majoriti satelit ini tidak memuaskan dan kabur. Jadi, harapan pasukan pengkaji ialah satelit ten_tera milik Amerika Syarikat kerana orbitnya lebih hampir dengan bumi dan boleh membawa peralatan diperlukan untuk merekod peristiwa tersebut.

Begitupun, pasukan pengkaji masih berdepan beberapa masalah. Pertama, bagaimana hendak mengetahui masa yang tepat peristiwa taufan angkasa lepas berlaku. Kedua, mereka masih tercari-cari apakah ciri utama yang patut dicari pada taufan angkasa lepas.

Bagi memahami isu ini, kita terlebih dahulu perlu memahami bagaimana aurora terjadi. Elektron yang dibuang daripada matahari akan turun secara berlingkar-lingkar ke kutub-kutub magnetik. Ia berlanggar dengan atom dan molekul gas neutral di bahagian atas atmosfera sekaligus memberinya tenaga secara sementara dan mencetuskan cahaya berwarna-warni. Cahaya berwarna seperti merah, putih dan biru ditentukan oleh gas mana yang terkena yang kemudiannya membentuk aurora borealis di kedua-dua kutub.

Di Kutub Utara, kadang-kadang aurora akan berbentuk bujur di mana ia berpotensi menjadi imej taufan yang kita kenali. Aurora berbentuk bujur terhasil apabila lapangan magnet matahari menghala ke selatan dengan bahagian bumi yang mengalami waktu siang menunjuk ke arah utara semasa ia mengalir sekeliling planet.

Semasa ribut suria tercetus di mana elektron dan sebahagian lapangan magnet matahari menuju ke bumi, lapangan magnet kedua-dua entiti bergabung lalu membentuk laluan magnet yang kuat antara matahari dengan bumi. Ini membolehkan elektron dan ion positif berpusu-pusu dari angin suria menuju ke kutub-kutub bumi.

Aurora bujur menjadi asas kepada taufan angkasa lepas dan terjadi apabila lapangan magnet matahari kuat menghala ke utara dengan lapangan magnet bumi dalam keadaan paling lemah. Apabila itu berlaku, aurora bujur akan mengecut pada satu bahagian kecil di ruang atas magnet kutub utara.

Elektron dari ribut suria masih berpusu-pusu ke ruang atas atmosfera bumi. Kebiasaannya, aurora bujur yang besar hanya akan menghasilkan aurora yang malap. Tetapi bila elektron masuk ke dalam ruang sempit aurora bujur yang kecil, lebih banyak atom dan molekul gas dapat dimasukkan. Ini sekaligus menghasilkan seri aurora yang lebih cerah.

Akhir sekali, ribut suria turut mengandungi komponen magnet timur-barat. Ia bukan sesuatu yang luar biasa tetapi bila diaplikasikan kepada aurora bujur yang padat itu, ia akan menolaknya sekaligus mendorong aurora untuk berpusing.

Begitupun, ribut taufan dan taufan alam sekitar sama sekali berbeza walaupun dilihat berkongsi ciri yang sama. Ini kerana menurut Daniel Swain dari Universiti of California, Los Angeles (UCLA), ribut taufan biasa ialah enjin haba yang mengeluarkan tenaga dari lautan di kawasan tropika dan membawanya ke kawasan kutub. Proses fizikal membabitkan taufan angkasa lepas merupakan satu proses yang berbeza sama sekali.

Selain itu, dari segi potensi bahaya, taufan angkasa lepas tidaklah seba.ha.ya ribut taufan biasa. Malah, menurut Alexa Halford dari Pusat Penerbangan Angkasa Lepas Goddard di Greenbelt, Maryland, ia tidak mempunyai potensi ba.ha.ya seperti ribut geomagnet. Ribut geomagnet dianggap satu an.ca.man oleh pengkaji astronomi kerana output surianya berupaya merosakkan infrastruktur elektrik di seluruh dunia.

RUJUKAN:

Andrews, R.A. (2021). Scientists spot a ‘space hurricane’ for the first time. National Geographic Magazine.


Limpahan Puntung Rokok Telah Mengancam Tumbesaran Pokok

Sebuah kajian
menyatakan, putung rokok yang dibuang merata-rata, terutamanya kawasan yang
berhampiran dengan pokok akan membuatkan pokok tersebut diancam tumbesarannya.
Kajian ini diketuai oleh Anglia Ruskin dari Cambridge
University. Kebimbangan buangan putung rokok ini bertambah. Selain daripada
masalah ancaman terhadap tumbesaran pokok, ia juga memberikan pencemaran yang
sering dipandang remeh.

Putung rokok
telah mengancam pembenihan rumput sebanyak 10% dan pokok clover sebanyak 27%. Walaupun plastik menjadi perbincangan hangat
untuk mengurangkan pencemaran, putung rokok merupakan pencemaran yang dilakukan
oleh manusia yang paling cepat merebak.

Laporan daripada
BBC menyatakan kajian tersebut
menjangkakan sebanyak 4.5 trilion putung rokok yang dibuang setiap tahun.
Menurut NBC News, sebanyak 5.6
trilion rokok dihasilkan di seluruh dunia setiap tahun dan kebanyakannya
dibuang secara tidak bertanggungjawab.

Ramuan utama
dalam rokok yang membuatkan ia menjadi ancaman kepada alam sekitar ialah cellulose acetate – sejenis plastik yang
mengambil masa sedekad untuk hancur dan terurai. Saintis yang melakukan kajian
ini mengutip bahan di sekitar bandar Cambridge termasuk lokasi-lokasi yang
banyak putung rokok dibuang secara tidak bertanggungjawab.

Sesetengah
aktivis berusaha dan menekan pihak bertanggungjawab supaya mengharamkan penapis
rokok (cigarette filter) disebabkan
ancamannya kepada alam sekitar termasuk asap rokok itu sendiri. Penapis rokok
tidak memberikan kebaikan kepada kesihatan dan hanya berperanan sebagai alat
pemasaran. Ia patut diharamkan kerana memberikan ancaman kepada alam sekitar.
Tekanan pengharaman ini turut ditekan oleh Thomas Novotny, profesor kesihatan
awam dari San Diego State University.

Rujukan:


Tapak-Tapak Perang Yang Dikatakan Berhantu Dari Seluruh Dunia

Artikel kali ini daripada saya agak santai sedikit, tetapi kita tetap akan belajar sesuatu daripadanya. Sengaja saya memilih topik berkaitan dengan hantu, tetapi cuba mengaitkannya dengan sejarah yang sebenar untuk turut menarik ramai pembaca halaman Patriots menjadi pencandu sejarah seperti saya. Jadi, ini ialah 7 tapak perang berhantu berserta fakta ringkas mengenainya untuk menambahkan lagi pengetahuan am kita.

1. Muzium Perang Batu Maung, Pulau Pinang

Sebagai rakyat Malaysia yang sangat patriotik dan sayangkan negara, saya mengatakan bahawa yang perlu mendahului artikel ini adalah tapak perang di Malaysia. Selepas memikirkan tapak perang yang paling perlu dimasukkan ke dalam artikel ini, maka saya datang dengan Muzium Perang Batu Maung.

Muzium Perang ini dibina di atas sebuah tapak kubu British yang dibina ketika 1930 dahulu dan berfungsi sebagai sebuah kubu tentera buat British sebelum jatuh ke tangan Jepun ketika Perang Dunia Kedua dahulu. Kubu itu dijadikan sebagai tempat memenjarakan, menyeksa dan membunuh tentera British dan bersekutu oleh Jepun. Apabila perang dunia kedua tamat, kubu dan bukit yang juga dikenali sebagai Bukit Hantu ini ditinggalkan orang.

60 tahun kemudian, datang Encik Johari (dalam gambar) yang merancang untuk membuka semula tapak perang ini untuk dijadikan muzium. Pelbagai cabaran dihadapi oleh beliau ketika membuka tapak ini, salah satu daripadanya ialah pekerjanya dikacau oleh makhluk halus. Tidak hairanlah tapak peperangan ini dinobatkan sebagai salah satu daripada 7 lokasi paling berhantu di Asia!

2. Tapak Pertempuran Gettysburg, Amerika Syarikat

Lokasinya di USA. Ia adalah tapak pertempuran paling berdarah ketika Perang Saudara Amerika suatu masa dahulu. Dan sehingga hari ini, tapak ini dikenali sebagai tapak peperangan paling berdarah di USA. Ia berlaku antara tentera Konfederasi (Selatan) melawan Union (Utara). Dianggarkan nyawa yang gugur berjumlah dalam 50, 000 orang.

Legenda yang tersebar berkaitan dengan tapak peperangan itu biasanya melibatkan kisah seperti bangunan, sebagai contoh Ladang Lady Daniel, yang dijadikan sebagai tapak hospital ketika peperangan. Kononnya roh-roh tentera yang gugur yang pernah mendiami tapak sementara hospital peperangan masih menghantui bangunan berhampiran dengan Gettysburg. Atau tidak lupa juga di Cashtown Inn, di mana tempat pertama pembunuh berlaku, yang di mana pemilik Inn tersebut mendakwa memiliki bukti bergambar mengenai penampakkan makhluk halus.

3. Pertempuran Passchendaele, Perang Dunia Pertama

Salah satu tapak Perang Dunia Pertama dahulu yang melibatkan antara Kuasa Bersekutu dan juga Kuasa Tengah. Dalam perang ini, pasukan Kuasa Bersekutu dianggotai oleh British, Kanada, New Zealand, Afrika Selatan menyerang tentera Jerman. Korban yang terjadi dalam perempuran yang teletak di Belgium memakan nyawa sehingga 400, 000 orang daripada kedua-dua pihak. Dikatakan juga hampir 100, 000 nyawa yang gugur tidak dapat dibezakan lagi. Tambahan ketika pertempuran berlaku, hujan lebat dan lumpur benar-benar memainkan peranan, menambahkan lagi kerosakkan pada mayat.

Hari ini, kampung yang berdekatan dengan tapak perang ini seringkali menjadi tempat angker yang menarik pelbagai aktiviti paranormal seperti bunyi yang selalu menjadi latar hiasan peperangan seperti tembakan, jeritan, tangisan dan pelbagai lagi bunyi-bunyi menarik, tetapi menyeramkan.

4. Pertempuran Stalingrad

Lebih dua juta nyawa gugur dalam pertempuran ini, menjadikan Stalingrad sebagai salah satu pertempuran paling berdarah dalam sejarah dunia. Sehingga hari ini, kita masih mengenangkan betapa pertembungan antara Soviet dan juga Nazi yang berebutkan penguasana mereka ke atas kota ini yang berlangsung selama lebih lima bulan.

Hari ini, hampir semua bahagian kota yang menjadi tapak peperangan ini dikatakan seringkali dihantui oleh pelbagai nyawa yang gugur ketika itu. Banyak juga kisah-kisah seram berkaitan dengan Stalingrad yang berkaitan dengan hantu-hantu tentera yang mati ini meneruskan hidup mereka seperti biasa, di tempat yang mereka biasa hidup, seolah-olah tidak pernah menyedari bahawa mereka sudahpun mati.

5. Perang Mawar, England

Salah satu babak menarik dalam perang Eropah dikenali sebagai Perang Mawar. Salahg satu tapak pertempuran dalam Perang Mawar ialah di Towton yang berlaku pada tahun 1941. Dalam pertempuran ini, betapa 30, 000 orang gugur. Kisahnya, setiap 7 tahun pekan Towton akan berhadapan dengan ribut salji yang sangat lebat. Barangsiapa yang keluar dari rumah ketika ribut salji itu, mereka akan melihat halunisasi seolah-olah Perang Mawar masih berlaku, dan pertempuran masih lagi berterusan sehingga ke hari ini.

6. Tapak Battleship Island

Kalau kita sinonim dengan filem Korea Selatan tentang Battleship Island yang memaparkan tentang keadaan diktatorial Jepun yang menyeksa tawanan-tawanan Korea ketika Perang Dunia Kedua untuk melakukan aktiviti mengorek arang arang, kita tentu tahu bahawa betapa banyak nyawa yang melayang. Hari ini, tapak pulau ini dikenali sebagai salah satu tempat berhantu di Jepun, di mana kononnya nyawa-nyawa yang melayang ketika dipaksa menjadi buruh paksa di sini masih menghantui pulau ini.

7. Victoria Institution

Di Malaysia ini, sekolah-sekolah berasrama penuh atau biasa, seringkali dikaitkan dengan urban legend bahawa sekolah mereka dikaitkan dengan tapak peninggalan tentera Jepun. Tetapi kebanyakannya adalah khabar angin yang disebarkan oleh senior. Namun, terdapat sebuah sekolah yang memang dikaitkan dengan peninggalan Jepun dahulu. Victoria Insitution, kerana sejarahnya yang panjang, sekolah ini dilabelkan sebagai salah satu daripada Warisan Kebangsaan.

Pada 13 September 1945, sekolah ini menjadi tempat menyerahkalah Tentera Imperial Jepun ke-29 kepada British. Oleh kerana usianya yang mencecah ratusan tahun dan dijadikan tapak dan markas tentera Jepun, betapa sekolahnya ini menyimpan urban legend-nya tersendiri yang berkaitan dengan entiti yang dikaitkan dengan peperangan. Contohnya seperti tandas sekolah merupakan tempat Jepun memancung tawanannya atau juga kononnya terdapat jalan bawah tanah yang dibina oleh Jepun untuk melarikan diri ketika diserang oleh musuh.

Sekolah ini juga terkenal dengan menyimpan artifak berserjarah, yang juga terdapat kisah hantunya yang tersendiri. Sebuah loceng yang asalnya dari Kapal HMS Malaya yang pernah digunakan semasa perang Dunia ke-2 disimpan di Sekolah Menengah Victoria. Kononnya, selalu sangat loceng ini berbunyi dengan sendiri pada setiap malam. Bahkan, salah satu kepercayaan karut berkaitan dengan loceng ini adalah pernah sekali loceng ini berbunyi dengan sendiri, maka Kuala Lumpur dilanda banjir besar. Pada tahun 2005, loceng ini diserahkan kepada TLDM oleh pihak bersekolah.


Dimanakah Etika Kewartawanan Kebanyakan Portal Di Alam Maya?

Pada zaman di mana cerita palsu dan fitnah berleluasa, adakalanya dijaja dalam bentuk berita agar mudah diterima masyarakat, menjadi tanggungjawab editor atau wartawan bertugas untuk menjaga integriti dan kesahihan sesuatu berita. Tidak kira siapa anda, pengamal media arus perdana, editor portal media alternatif atau pentadbir laman sesawang, etika dan profesionalisme kewartawanan perlu dijaga sepenuhnya. Di sini, saya ingin menyatakan etika-etika kewartawanan yang harus diketahui semua:

1.) Mencari kebenaran dan laporkan.

– bertanggungjawab mengesahkan kesahihan laporan, mengesahkan sumber laporan sebelum disebarkan kepada umum dan guna sumber bersifat original.

– mengejar tarikh atau salah format bukan alasan untuk ketidaktepatan laporan.

– sediakan kandungan di mana ia tidak terlalu ringkas, tidak membuat kesimpulan terburu-buru atau memberi gambaran salah kepada pembaca.

– kumpul, perbaiki dan tambahbaik nilai berita sebelum ia disiarkan.

– kenalpasti sumber yang diberi bagi membolehkan kesahihan dan kredibiliti sumber tersebut tidak dipertikai.

– menyokong pertukaran pandangan walaupun sesetengah pihak punya pandangan yang kurang menyenangkan.

– elakkan prejudis dan sangkaan buruk dalam penulisan kerana ia akan menjejaskan kualiti artikel.

– jangan mengada-ada kelirukan fakta.

– jangan PLAGIAT.

2.) Mengurangkan risiko.

– pertimbangkan kepentingan awam bila menyiarkan sesuatu artikel. Artikel tiada nilai jika mengandungi unsur prejudis atau sombong.

– sentiasa pertimbang kesan jangka panjang penerbitan sesuatu tulisan dan kesan kepada para pembacanya. Jika ada maklumat baru atau pembetulan, lakukan secukupnya.

3.) Bersikap telus dan bebas.

– elakkan konflik kepentingan sama ada ianya betul atau sebaliknya. Jika ada, dedahkan.

– usah bersikap pilih kasih. Cuba bersikap objektif semasa menulis artikel.

4.) Sentiasa bertanggungjawab.

– terangkan proses penulisan dan etika kepada pembaca. Galakkan diskusi dengan pembaca berkenaan kandungan berita, liputan dan amalan kewartawanan.

– memberi maklum balas pantas sekiranya ada pertanyaan berkenaan ketepatan atau kebebasan dalam laporan.

– jika ada kesalahan dalam artikel, segera mohon maaf dan perbetulkan. Terangkan hubungan dan pembetulan yang telah dibuat.

– menolak sama sekali sebarang bentuk kewartawanan yang tidak beretika.

– sentiasa berpegang kepada tahap piawaian yang tinggi seperti yang diharapkan pembaca.

ISU PLAGIAT

Seperti anda sedia maklum, plagiarisme masih berlaku sehingga ke hari ini walaupun sudah ada ruang perundangan untuk menanganinya. Dalam dunia penulisan dan kewartawanan, ia adalah satu sumpahan menyakitkan kepada para penulis kerana pelaku menganggap karya atau bahan tulisan yang diambil tiada nilai dan boleh diperlakukan sesuka hati. Di sini, saya akan ceritakan sedikit hak cipta, remedi perundangan dan apa yang menjurus kepada perbuatan plagiarisme.

Hak cipta

Salah satu cabang harta intelek di mana ia beri hak eksklusif oleh undang-undang kepada karyawan untuk mengawal penggunaan karya mereka untuk tempoh tertentu di Malaysia. Di sini, ia ditadbir oleh Akta Hak Cipta 1987 dan hasil kerja yang dilindungi di bawah akta ini ialah karya sastera (termasuk perisian komputer), karya muzik, karya seni, filem, rakaman bunyi (broadcast) dan karya terbitan. Tak perlu garu kepala berkenaan soal pendaftaran kerana sebaik saja ia diterbitkan atau disiapkan, secara automatik ia dapat perlindungan hak cipta. Namun, idea tidak termasuk dalam bahagian ini selagi mana ia masih belum dalam bentuk penerbitan.

Proses akuan hak cipta.

Bila berlaku pertelingkahan atau masalah plagiarisme, sebagai pengkarya asal, anda perlu menyimpan bukti-bukti yang membuktikan anda pengkarya asal seperti manuskrip asal dan draf penulisan. Selain bukti, pengkarya juga perlu buat akuan hak cipta di mana dia perlu menyatakan bila dan di mana karya tersebut dicipta serta informasi bagi mendapatkan akuan tersebut. Setelah selesai mengisi info berkenaan, pergi berjumpa dengan pesuruhjaya sumpah untuk mendapatkan cap pengesahan. Akuan yang ada pengesahan ini boleh digunakan di mahkamah sebagai bukti pemilikan karya di mahkamah kalau mahu mengambil tindakan berkaitan perlanggaran hak cipta.

Bagi penggiat seni suara atau filem, penulis buku atau pengaturcara komputer yang merasakan berlaku perlanggaran hak cipta berkaitan karya mereka, akuan hak cipta boleh diserahkan kepada Bahagian Penguatkuasa, Kementerian Perdagangan Dalam Negeri, Koperasi dan Kepenggunaan sebagai bukti pemilikan karya. Dengan bukti ini, pihak kementerian boleh mengambil tindakan dengan menyerbu dan merampas mana-mana bahan yang dirasakan melanggar hak cipta individu yang dimaksudkan.

Bagi mendapat perlindungan hak cipta, karya tersebut hendaklah bersifat asli dan diterjemah dalam bentuk seperti tulisan, bunyi dan gambar.

Saluran aduan sekiranya berlaku perlanggaran hak cipta.

Sekiranya berlaku perlanggaran hak cipta, pengkarya boleh saja membuat laporan kepada Bahagian Penguatkuasa, Kementerian Perdagangan Dalam Negeri, Koperasi dan Kepenggunaan dan Polis Diraja Malaysia (PDRM). Ini kerana kedua-dua badan ini diberi kuasa untuk menangani masalah perlanggaran hak cipta.

Sumber:

Azizi Zulkefli, Mari Berkenalan Dengan Hak Cipta di Malaysia, Majalah Niaga, 20 Januari 2012, http://www.majalahniaga.com/undang-undang-hak-cipta-malaysia.html

Society of Professional Journalists (SPJ), SPJ Code of Ethics, 6 Disember 2014, https://www.spj.org/ethicscode.asp


Syarat Untuk Menjiwai Kalimah Lailahaillallah

Kalimah Tauhid Lailahaillallah mempunyai tujuh syarat sebelum pegangan tauhid seseorang itu menjadi sempurna.

1. Ilmu pengetahuan. Seseorang itu perlu mengetahui baik dari segi penafian dan pengisbatan iaitu menafikan tuhan selain daripada Allah. Mengisbatkan Allah sahaja tuhan yang kita percaya serta beriman.

Firman Allah di dalam Al-Quran, Surah Muhammad ayat yang ke 19, yang membawa maksud,

“Ketahuilah bahawa tidak tuhan melainkan Allah.”

Berdasarkan hadis riwayat Muslim, Rasulullah juga mengungkapkan,

“Barangsiapa yang mati di samping ia percaya bahawa tidak ada tuhan yang berhak disembah melainkan Allah, maka ia masuk ke syurga.”

2. Keyakinan. Yakin dengan sepenuh hati ketika mengucapkan kalimah Lailahaillallah. Allah berfirman dalam Surah Al-Hujurat ayat yang ke 15.

“Sesungguh orang-orang yang beriman, hanyalah beriman kepada Allah dan RasulNya, kemudian mereka tidak ragu-ragu.”

Rasulullah bersabda, “Sesungguhnyaaku bersaksi bahawa tidak ada tuhan melainkan Allah dan aku (Muhammad) adalah utusanNya, tidaklah ada hamba Allah berjumpa denganNya dengan dua kalimah ini dengan tidak ragu-ragu, melainkan dimasukkan ke dalam syurga.

3. Penerimaan. Menerima bulat-bulat tentang kalimah tauhid dengan hati, lisan dan amalan zahir tanpa menolah sebahagian pun. Dikira kufur jika menentang secara menyeluruh ataupun sebahagiannya.

“Tidaklah patut lelaki yang beriman dan perempuan yang beriman, di mana Allah telah menetapkan ketetapan buat mereka, tetapi ada pilihan lain dalam urusan mereka.” Surah Al-Ahzab ayat 36.

4. Tunduk. Iaitu terhadap kalimah tauhid. Tunduk ini adalah kesinambungan daripada terima. Jika kita sudah menerima, maka kita perlu tunduk pula. Melakukan segala yang diperintah tanpa tinggal dan melawan sedikit pun.

“Kembali dan berserahlah kepada tuhanmu, sebelum azab sampai kepadamu, nescaya kamu tidak akan ditolong lagi.” Surah Az-Zumar ayat 54.

5. Jujur. Iaitu jujur ketika mengucapkan kalimah tauhid. Bukan untuk mengolok-olokkan kalimah yang mulia ini. Hati dan lisan perlu selaras dalam mengucapkan kalimah tauhid.

Rasulullah bersabda, “Barangsiapa yang mengucapkan Lailahaillallah dengan jujur maka dia akan masuk syurga.” Hadis riwayat Ahmad di dalam musnadnya.

6. Ikhlas. Rela mengucapakan Lailahaillallah tanpa ada rasa terpaksa dan sedikit suntikan syirik. Hanya mengharapkan Allah redha.

Rasulullah bersabda, “Allah telah mengharamkan hamba yang mengucapkan Lailahaillallah kerana untuk mencari redhaNya.” Hadis riwayat Bukhari.

7. Kecintaan. Perasaan cinta akan kalimah ini. Dasarnya ialah cintakan Allah dan Rasul, dan mencintai kepada apa yang dicintai oleh Allah dan Rasul.

“Hai orang-orang beriman, barangsiapa yang murtad dari agamaNya, maka Allah akan mendatangkan kaum lain yang Allah mencintai mereka dan mereka mencintaiNya. Yang bersikap lemah lembut terhadap orang-orang beriman. Yang bersikap keras terhadap orang-orang kufur. Berjihad di jalan Allah dan tidak takut kepada celaan orang yang suka mencela.” Surah Al-Maidah, ayat 54.

Rujukan

1. Syarat-syarat kalimah Lailahaillallah – لا اله الا الله.

Artikel sumbangan Sadiq Salihoddin untuk The Patriots.


Sotong Gergasi Dirakam Ketika Kerja Cari Gali Minyak Oleh Shell

Eksplorasi ke laut dalam bukan sahaja dilakukan oleh saintis biologi marin. Syarikat O&G (Oil & Gas) juga perlu memeriksa kawasan yang ingin digali sebelum kerja-kerja menggali petroleum dimulakan. Berikut adalah video yang didapatkan ketika pemeriksaan.

Pemeriksaan laut dalam tersebut dilaksanakan menggunakan ROV (Remotely Operated Underwater Vehicle) milik Shell Oil Company di salah satu tapak cari gali miliknya.

Tapak cari gali yang dimaksudkan terletak di Teluk Mexico, 320 kilometer di luar persisiran pantai Houston, Texas, Amerika Syarikat. Dan di sini lah platform Perdido berada.

Ketika ROV tersebut berada di kedalaman 7828 kaki atau 2385 meter, secara tiba-tiba muncul satu makhluk aneh yang menyerupai sotong.

Berdasarkan morfologi iaitu dari segi siripnya yang sangat besar, saintis mengenal pasti makhluk tersebut sebagai sotong dari Famili Magnapinnidae yang bermaksud “Bigfin”.

Selain daripada siripnya yang besar, sotong ini juga mempunyai satu lagi keistimewaan iaitu tentakel yang sangat panjang.

Daripada video tersebut, telah dianggarkan bahawa keseluruhan badan sotong mencapai 26 kaki atau 8 meter panjang.

Setakat ini, terdapat 5 spesies sotong dari Famili Magnapinnidae yang telah dikenal pasti seperti berikut:

– Magnapinna atlantica
– Magnapinna pacifica
– Magnapinna talismani
– Magnapinna spesies A
– Magnapinna spesies B

Walau bagaimanapun, perlu tahu bahawa tiada tangkapan sotong dewasa pernah dilakukan.

Spesimen yang berjaya didapatkan adalah spesimen sotong juvenil yang tidak lengkap atau rosak dan fasa paralarva / planktonik yang kecil selepas telur itu menetas.

Saintis membuat spekulasi bahawa, haiwan ini memburu atau mendapatkan makanan dengan mengheret tentakel-tentakel panjangnya itu di dasar laut.

Walau bagaimanapun, aktiviti tersebut tidak pernah sekalipun dilihat atau dirakamkan.

Memandangkan tiada sotong dewasa yang pernah ditangkap, dan hanya dilihat beberapa kali sahaja sebelum ini, masih banyak lagi yang tidak diketahui tentang haiwan ni.

Aku cuma tulis sebab sotong ni buatkan aku teringatkan makhluk asing dalam filem Arrival.


Teknologi Daun Buatan Menukarkan Karbon Dioksida Menjadi Bahan Bakar

Tidak dapat dinafikan bahawa pemanasan global merupakan masalah yang serius. Menurut laporan terbaru dari Intergovernmental Panel on Climate Change (IPCC), jika kesemua negara industri dunia menjadi neutral dari karbon dalam satu malam, masalah tetap menjadi lebih teruk. Dengan kata lain, tidak cukup sekadar berhenti melepaskan megatan karbon dioksida ke udara, kita juga perlu membuang gas rumah hijau yang telah kita berikan di udara.

Di sinilah teknik yang dikenali sebagai penangkap karbon (carbon capture) memainkan peranan. Pasukan penyelidik antarabangsa dari University of Waterloo telah mencipta “daun buatan” yang mempunyai kemampuan menyental karbon di udara sama seperti daun yang sebenar. Daripada menukarkan karbon dioksida sebagai sumber makanan untuk dirinya sendiri, “daun buatan” mampu menukarkan karbon dioksida menjadi bahan bakar alternatif yang berguna. Pasukan penyelidik tersebut telah menjelaskan panjang lebar tentang teknologi ini dalam kertas kajian yang diterbitkan oleh jurnal Natural Energy.

Pasukan penyelidik itu diketuai oleh Yimin A. Wu, penyelidik dari Center for Nanoscale Materials dan profesor kejuruteraan dari Waterloo Institute for Nanotechnology (WIN). Wu disertai oleh penyelidik dari kedua-dua institusi tersebut, termasuklah dari California State University dan City University of Hong Kong.

Secara semula jadinya, tumbuhan hijau menukarkan karbon dioksida dan air menjadi glukos dan oksigen melalui proses fotosintesis. Pigmen klorofil telah membuatkan daun mempunyai kemampuan sebegitu. Pigmen klorofil bertanggungjawab untuk menyerap cahaya daripada matahari yang membantu tindak-balas kimia itu. Glukos digunakan oleh daun sebagai sumber tenaga, manakala oksigen dilepaskan ke udara.

Wu menjelaskan bahawa, pasukannya mempunyai idea yang sama untuk mereka-bentuk daun buatan tersebut yang bergantung pada proses yang sama, tetapi produk yang berbeza. Ia dipanggil “daun buatan” kerana kemampuannya yang sama seperti daun sebenar dan proses fotosintesis. Daun sebenar menghasilkan glukos dan oksigen. Daun buatan menghasilkan methanol dan oksigen.

Kunci kepada proses tersebut ialah kuprum oksida (cuprous oxide), serbuk merah murah yang dihasilkan secara kimia untuk memiliki zarah 8 sisi. Serbuk itu dihasilkan melalui tindak-balas kimia apabila glukos, asetat kuprum, sodium hidroksida dan sodium dodesil sulfat ditambahkan dengan air. Kemudian, dipanaskan pada suhu tertentu.

Serbuk tersebut kemudiannya ditambah dengan air yang mana ia berperanan sebagai pemangkin (catalyst) apabila karbon dioksida dipam masuk ke dalam daun buatan dan solar simulator memancarkan cahaya putih pada larutan tersebut.

Hasil tindak-balas kimia yang berlaku kemudiannya akan menghasilkan gas oksigen (melalui fotosintesis) semasa karbon dioksida, air dan larutan serbuk itu bertukar menjadi metanol. Disebabkan metanol mempunyai takat didih yang rendah berbanding air, larutan tersebut dipanaskan dan metanol dikumpulkan apabila larutan itu mula tersejat.

Proses ini sama seperti apa yang dilakukan oleh University of Cambridge – saintis di sana membangunkan peranti yang menggunakan fotosintesis dan penyerap-cahaya kobalt untuk menukarkan air dan karbon dioksida kepada synga – bahan ini diperbuat daripada campuran hidrogen dan karbon monoksida yang digunakan untuk pembuatan bahan bakar alternatif, plastik dan baja.

Proses ini juga sama seperti konsep “pokok buatan” yang dibangunkan oleh Klaus Lackner, pengarah Lenfest Center of Sustainable Energy di Columbia University. Beberapa tahun yang lalu, Lackner mengusulkan kaedah yang mana pokok buatan dan daun plastik mampu menyerap karbon dioksida 100 kali ganda dari udara berbanding pokok sebenar. Apabila daun tersebut telah menyerap karbon dioksida sebanyak mungkin, daun itu akan diletakkan di dalam air untuk menghasilkan biofuel.

Proses ini sangat menarik kerana dua faktor. Pertamanya, ia dapat menyerap karbon dioksida (penyumbang utama pemanasan global) dari atmosfera. Hal ini akan memperlahankan perubahan iklim. Kedua, produk bahan bakar alternatif yang dihasilkan daripada proses tersebut membolehkan manusia untuk terus bergantung pada kenderaan tanpa elektrik. Maka, hal ini memberikan kita lebih banyak masa untuk melakukan transisi kepada kehidupan neutral daripada karbon.

RUJUKAN:


Laut Syaitan: Segi Tiga Bermuda Di Lautan Pasifik

Sebut saja Segi Tiga Bermuda, ramai orang mengaitkannya dengan pelbagai tragedi kapal dan kapal terbang yang hilang. Tetapi tidak ramai tahu di sebelah Asia, ia mempunyai Segi Tiga Bermudanya yang tersendiri sehingga menjadi sumber mitos di China dan Jepun. Kawasan itu ialah Laut Syaitan (The Devil’s Sea).

Ahli biologi Scotland, Ivan T. Sanderson menggelar Laut Syaitan dan Segi Tiga Bermuda sebagai sebahagian daripada 12 Vortice Ja.h.at. Vortice Jahat merupakan kawasan di mana berlakunya gangguan elektormagnet yang tinggi. Selain dua lokasi berkenaan, Sanderson turut menyenaraikan Mohenjo Daro, Megalitik Algeria, Gunung Berapi Hamakulia (Hawaii), Megalitik Pulau Easter, Lembangan Wharton, Jurang New Hebrides dan Pulau Loyalty (Afrika Selatan), Anomali Amerika Selatan (Argentina), Megalitik Zimbabwe (Australia), Kutub Utara dan Kutub Selatan.

Gangguan elektromagnet ini berlaku kerana pertembungan arus air panas dan arus air sejuk yang melintas di kawasan-kawasan ini. Ia mengakibatkan pelbagai fenomena misteri seperti gangguan terhadap kelengkapan elektronik termasuk kelengkapan perlayaran, cuaca aneh dan pelayar melihat pulau hantu.

Cerita tentang Laut Syaitan sudah wujud seawal 1000 SM. Mengikut mitologi masyarakat China, seekor naga menghuni kawasan laut ini dan menelan mana-mana kapal yang melalui kawasan berkenaan. Mana-mana kapal malang yang melalui kawasan berkenaan tidak akan dapat dikesan lagi. Atas sebab itulah, orang China mempunyai gelaran lain untuk laut berkenaan iaitu Segi Tiga Naga.

Bagaimanapun, dalam konteks hari ini, naga tersebut sebenarnya mewakili gunung-gunung berapi bawah laut. Melihat dari sudut ini, ia kelihatan logik apatah lagi kawasan Laut Syaitan merupakan sebahagian daripada Lingkaran Api Pasifik. Apabila ia mele.t.us, ia mengakibatkan perubahan yang menyebabkan kapal karam dan tenggelam ke dasar laut. Ini sekaligus menjustifikasikan cerita naga menelan kapal-kapal dan membawanya ke dasar laut.

Antara kapal-kapal yang menjadi mangsa laut ini ialah angkatan laut Mongol pada 1274 dan 1281. Angkatan ini diutus oleh Kublai Khan dengan tujuan menakluk Jepun dan menjadikan ia sebahagian daripada jajahan takluk Mongol yang luas. Bagaimanapun, armada mereka dibadai ribut yang dahsyat dengan banyak kapal karam ke dasar laut.

Dua insiden ini memaksa pihak Mongol membatalkan semua rancangan menye.ra.ng Jepun dan menyelamatkan Negara Matahari Terbit itu daripada dijajah kuasa asing. Orang Jepun menggelar ribut yang memus.na.hkan armada Mongol sebagai Kamikaze kerana ia merupakan angin suci yang diutus dewa-dewi untuk melindungi negara itu. Hari ini, kesan bangkai kapal Mongol yang karam masih dapat dilihat sehingga hari ini.

Pada abad ke-19, wujud satu laporan seorang wanita misteri berlayar ke Laut Syaitan. Menurut beberapa saksi yang pernah melihat kapal berkenaan, ia kelihatan seperti kelengkapan tradisional Jepun untuk memba.k.ar setanggi. Bagaimanapun, tidak diketahui destinasi dan identiti wanita berkenaan.

Pada tahun 40-an dan 50-an, Jepun menerima laporan banyak kapal nelayan dan ten.te.ra lautnya hilang sekitar kawasan antara Pulau Miyake dengan Iwo Jima. Bimbang tentang situasi itu, Tokyo menghantar kapal penyelidikan Kaio Maru No. 5 untuk menyiasat apa yang berlaku di Laut Syaitan. Bagaimanapun, sebarang usaha menemui jawapan berakhir dengan tragedi.

Ini kerana kapal Kaio Maru No. 5 juga dilaporkan hilang di Laut Syaitan. Walaupun bangkai kapal tersebut berjaya ditemui tetapi nasib anak-anak kapal malang itu tidak diketahui. Akibat insiden berkenaan, Jepun mengisytiharkan Laut Syaitan sebagai merbahaya untuk perjalanan dan perdagangan maritim. Dengan pengisytiharan itu, sebarang usaha untuk menyiasat Laut Syaitan juga dibatalkan.

Laut Syaitan menjadi subjek buku ‘The Dragon’s Triangle’ yang dikarang oleh Charles Berlitz pada tahun 80-an. Dalam buku berkenaan, dia mendakwa Laut Syaitan mempunyai potensi ba.ha.ya sama dengan Segi Tiga Bermuda di mana lebih 700 orang hilang antara 1952 hingga 1954.

Bagaimanapun, dakwaan Berlitz dibakulsampahkan oleh Larry Kusche menerusi buku ‘The Bermuda Triangle Mystery Solved’. Kusche melihat sesetengah kes kapal yang hilang berlaku di luar lingkungan Laut Syaitan dan terjadi akibat kema.la.ngan. Ramai orang terlupa, aktiviti menangkap ikan di kawasan laut dalam merupakan satu pekerjaan yang merba.ha.ya dan kadang-kadang boleh mengakibatkan kapal nelayan karam.

Malah, Kusche percaya kehilangan kapal Kaio Maru No. 5 berlaku akibat letusan gunung berapi bawah laut. Sesiapa yang melihat kawasan Laut Syaitan tahu ia penuh dengan gunung berapi bawah laut dan amat aktif. Aktiviti seismik di kawasan ini mengakibatkan pulau-pulau kecil sekitar kawasan berkenaan hilang dan digantikan dengan pulau-pulau baru. Fenomena seismik ini turut menjelaskan keanehan di Laut Syaitan termasuk gangguan peralatan elektronik dan kehilangan kapal-kapal.

RUJUKAN:

Gillan, J. (2021). The Devil’s Sea: Bermuda Triangle of the Pacific. Ancient-Origins.


Bila Bahan Kimia Masuk Ke Mata

Jika anda bekerja dalam industri, menggunakan bahan kimia atau menggunakan mesin yang menghasilkan habuk, pastinya anda pernah melihat tanda dibawah ini.

Industri pembuatan yang menggunakan bahan kimia, tempat kerja pembungkusan bahan kimia atau industri pemprosesan kayu/besi yang menghasilkan habuk. Peralatan ini wajib ada ditempat kerja.

Logo/tanda diatas untuk menunjukkan peralatan untuk mencuci mata atau tubuh sekiranya berlaku percikan/tumpahan bahan kimia di tempat kerja. Ia juga boleh digunakan untuk mencuci mata yang dimasuki habuk atau bendasing.

Logo atau papan tanda ini perlu diletakkan berdekatan peralatan kecemasan ini untuk memudahkan pekerja  mengetahui kedudukan peralatan ini. Pekerja juga perlu diberikan latihan untuk menggunakan peralatan ini.

Emergency Eye Wash

Peralatan ini ada dua jenis iaitu jenis mudah alih(portable) dan statik (lihat contoh gambar)

Dua jenis ni adalah peralatan yang sama cuma berbeza bentuk, jenis statik akan dipasangkan pada dinding tempat kerja manakala mudah alih akan diletakkan diatas meja/rak.

Cara untuk menggunakan peralatan ini mudah sahaja, cuma perlu tekan plat yang ada tanda tapak tangan itu atau tarik bahagian berwarna kuning itu. Rapatkan muka dan pastikan kedua mata berhadapan dengan paip kecil tu.

Air akan keluar menjulang dan menembak ke mata. Peralatan ni akan diperiksa dari masa ke semasa untuk pastikan air tu tak terlalu kuat dan tak terlalu perlahan.

Cuci sekurang-kurangnya untuk 15 minit, sebanyak tiga kali atau sehingga kepedihan pada mata berasa hilang. 15 minit ialah yang masa disyorkan oleh JKKP dan kebanyakan prosedur berkaitan tumpahan bahan kimia ke mata.

Ramai pekerja yang tak sedar kepentingan alat ni. Ada beberapa kes percikan bahan kimia pada mata, dia pergi ke tandas dan basuh mata pada paip sinki.

Tengok kedudukan paip yang menghala ke bawah tu. Bila kita menggunakan paip sinki untuk mencuci mata, kita perlu tadah air guna tangan dan sapu ke mata. Takkan kita nak pusing muka dalam sinki untuk pastikan mata berhadapan dengan hujung paip tu pula. Tindakan menggosok mata akan menyebabkan kerosakan pada retina mata, bahan kimia atau bendasing tu akan masuk lebih dalam.

Sebab itu emergency eye wash tu direka dengan paip yang menghala ke atas, untuk memudahkan air dialirkan ke mata dan mengeluarkan bahan kimia/bendasing yang termasuk ke dalam mata.

*Ada majikan yang mengisi kandungan eye wash mudah alih dengan eye saline solution, yang kita biasa guna kalau mata masuk habuk tu. Tapi eye drop tu dalam kuantiti yang kecil. Cuma dari segi kos agak tinggi dan ditambah dengan vandalisme yang tak dikawal, akan rugi sedikit. Kandungan eye saline juga perlu ditukar selepas tempoh enam bulan, lagi kos tinggi.

Tapi ini lebih efektif berbanding air biasa. Lebih baik pihak majikan sediakan kedua-dua jenis bergantung kepada keadaan tempat kerja (jenis bahan kimia, jenis risiko dan kesan bahan kimia).

Emergency Shower

Kalau tadi percikan, ini pula sekiranya berlaku tumpahan. Sesetengah tempat kerja menggunakan bahan kimia dalam kuantiti yang banyak, dalam botol atau tong yang besar.

Cara untuk menggunakan peralatan ini ialah tarik pemegang tiga segi tu dan air akan keluar seperti pancuran mandi dirumah. Bahan kimia yang terkena pada tubuh dan pakaian akan dicuci keluar menggunakan air.

Vandalisme

Peralatan ni perlu digunakan semasa kecemasan, semasa mata terkena percikan bahan kimia atau termasuk bendasing. Semestinya penglihatan akan sedikit terganggu semasa ia berlaku. Pekerja akan meraba-raba untuk mencari peralatan ini jika bekerja bersendirian. Jika ada orang lain semasa kejadian, boleh minta bantuannya untuk dibawa ke tempat peralatan ni.

Cuba bayangkan jika laluan menuju peralatan kecemasan ini dihalang atau diletakkan sesuatu dihadapan peralatan ini, tentunya akan menjadi masalah.

Jangan halang laluan. Jangan letakkan barang dihadapan peralatan ini. Jangan rosakkan peralatan ini.

Kedudukan peralatan ini juga mesti bersesuaian dan berdekatan tempat kerja yang melibatkan bahan kimia/habuk.

Belum lagi cerita tentang pekerja shift malam yang guna peralatan ini untuk cuci muka, kalau air paip tu ok lagi. Kalau guna eye saline solution sampai habis dan peralatan tu tak boleh digunakan semasa kecemasan sebenar. Tak ke satu kerugian tu.

Sama-samalah kita jaga peralatan kecemasan sebab kita tidak tahu bila kita bakal menggunakan peralatan ni. Kecemasan atau kemalangan datang tanpa amaran.


Konflik Disebalik Pertukaran Hagia Sophia Menjadi Masjid

Mahkamah dah approve Turki untuk ubah Hagia Sophia jadi masjid balik, selepas Ataturk mengubah ia jadi muzium pada tahun 1934. Benda ni dah bertahun-tahun dikempen oleh AKP pimpinan Erdogan. Tapi negara-negara jiran tak suka. Kenapa?

Yang bantah ni adalah negara-negara Kristian Ortodoks Timur (Eastern Orthodox) seperti Russia, Greece dan Georgia.

Hagia Sophia ibarat “Al-Aqsa” bagi mereka: tempat suci yang ditakluk oleh musuh berlainan agama.

Sebelum ditawan oleh Turki Uthmaniyyah pada 1453, Constantinople (nama lama Istanbul) adalah pusat Ortodoks Timur. Hagia Sophia sebagai gereja terbesar di Constantinople & juga di seluruh Empayar Rom Timur (yang menjadikan Ortodoks agama rasmi) mempunyai simbolisme luar biasa.

Kejatuhan Constantinople ke tangan Turki Uthmaniyyah yang beragama Islam justeru dilihat oleh Kristian Ortodoks sebagai peristiwa gelap, apatah lagi Hagia Sophia dijadikan sebagai masjid oleh Sultan Uthmaniyyah, Mehmet II (“Al-Fatih”).

Jadi Kristian Ortodoks sentiasa mahu “membebaskan” Hagia Sophia (dan juga Constantinople), termasuk Russia.

Pada 1472, Ivan III berkahwin dengan Sophia Palaiologina, anak saudara Maharaja Rom Timur terakhir & memakai gelaran “czar” yg bermaksud “caesar” – gelaran Maharaja Rom.

Russia melihat dirinya sebagai “Third Rome”, mewarisi kedudukan Empayar Rom (First Rome) dan Rom Timur (Second Rome) sebagai pelindung agama Kristian.

Dengan itu Russia melancarkan 12 p3rang terhadap Uthmaniyyah demi men4kluk Constantinople, memasang balik salib di atas kubah Hagia Sophia.

P3rang terakhir adalah P3rang Dunia Pertama (1914-1918) di mana Russia join UK-Perancis & Uthmaniyyah join pakatan Jerman-Austria.

Satu lagi negara yang bercita-cita men4wan Constantinople ialah Greece yang merdeka daripada Uthmaniyyah pada tahun 1832. Orang Greece beragama Ortodoks dan ingin menyatukan semua kawasan yang ada penduduk berbahasa Greek termasuk pantai barat Turki termasuk Constantinople.

Greece cuba merealisasikan cita-citanya selepas Uthmaniyyah kalah dalam WW1, tapi tak berjaya selepas dikalahkan oleh Ataturk dalam P3rang Kemerdekaan Turki 1919-1922.

Pada tahun 1934, Ataturk menukar Hagia Sophia jadi muzium, dan mengupah arkeologis dari US bernama Thomas Whittemore untuk uncover balik lukisan mosaic di dinding Hagia Sophia yang menggambarkan Mary (Maryam), Jesus (Isa), malaikat dan tokoh-tokoh ternama.

Lukisan-lukisan ni ditutup pada zaman Uthmaniyyah sebab bercanggah dengan akidah Islam, tapi tak dihancurkan terus.

Ataturk tak explain kenapa dia berbuat demikian, tapi kemungkinan besar adalah untuk mengelakkan konflik dengan negara2 Ortodoks lagi. Turki perlu rehat.

Dan sejak Hagia Sophia dijadikan muzium dan dibuka kepada pelawat, keinginan untuk “membebaskan” Hagia Sophia dah kurang sebab Ortodoks ni boleh je buat “umrah” ke Hagia Sophia.

Jadi apabila kerajaan Turki nak jadikan Hagia Sophia sebagai masjid balik, Kristian Ortodoks dalam dan luar Turki risau seni Ortodoks dalam Hagia Sophia akan diharamkan sekali lagi, dan orang bukan Islam dilarang masuk.

Semua hentam Erdogan nak raih populariti tapi tak sensitif dengan agama lain, walaupun jurucakap Erdogan, Ibrahim Kalin memberi jaminan Hagia Sophia masih akan dibuka kepada pelawat.

Dan langkah terbaru Turki ni pasti akan menambah lagi kesangsian antara Turki dan Greece dan Russia. Dan mungkin itu juga kehendak Erdogan yang suka “cucuk” negara-negara jiran untuk mencapai tujuannya.


Simbolisme Bunga Wisteria Dalam Tamadun Jepun

Melihat daripada
sifat batang tubuhnya yang menjalar, daya tahan dan hayatnya yang panjang,
serta bentuk kuntumnya yang berjuntai-lentok di samping bunganya yang berwarna
ungu, wisteria mempunyai makna dan simbol yang cukup mendalam, lebih-lebih lagi
bagi kebudayaan di timur seperti Cina dan Jepun.

Wisteria, pokok bunga dari keluarga Fabaceae memiliki sekurang-kurangnya 8 spesis yang tumbuh di Cina (wisteria sinensis), Korea, Jepun (wisteria floribunda) dan Amerika Syarikat Timur (wisteria frutescens dan wisteria macrostachya).

Wisteria dinamakan oleh seorang ahli botani yang bernama Thomas Nuttalla dengan bersempena nama Dr Caspar Wistar (1761-1818). Memandangkan bunga ini agak sinonim di Asia, maka kebanyakan permaknaan dan simbolismenya datang daripada kebudayaan Jepun dan Cina.

Tarian
Kabuki ‘Fuji Musume’ (Jelitawan Wisteria)

Bunga wisteria sering ditampilkan dalam hasil-hasil seni serta persembahan yang melibatkan mesej percintaan mahupun perkahwinan. Misalnya, wisteria menjadi elemen utama dalam sebuah tarian Kabuki yang berjudul “Fuji Musume” (Jelitawan Wisteria).

Tarian ini pertama kali dipersembahkan pada tahun 1826 di Nakamura-za, Edo (Tokyo) sebagai salah satu dari lima rutin tarian secara keseluruhan. Pun begitu, hanya rutin tarian Fuji Musume sahaja masih kekal wujud sehingga ke hari ini. Hal ini mungkin kerana pada tahun 1938, Fuji Musume pernah dimasyhurkan oleh seorang pelakon Kabuki terkenal di zamannya, iaitu Onoe Baiko VII.

Tarian Fuji Musume
dipersembahkan dengan iringan musik Nagauta. Latar kisahnya dimulakan di
Otsu, sebuah kawasan di luar Kyoto dan terletak di sekitar Tasik Biwa. Otsu
sangat terkenal dengan hasil-hasil lukisannya. Ramai orang gemar mengunjungi
tempat tersebut untuk menyaksikan sendiri keindahan hasil lukisan para artisan.
Salah satu lukisan tersebut adalah lukisan tentang jelitawan wisteria (fuji
musume). Lukisan ini berjaya menarik minat seorang pemuda.

Sebaik beliau
menatap lukisan tersebut, gadis di dalam lukisan itu (jelitawan wisteria)
langsung sahaja jatuh cinta terhadapnya hinggakan ia menjadi hidup dan keluar
daripada lukisan. Gadis ini mengenakan kimono labuh dengan corak wisteria dan
memegang tangkai bunga wisteria yang sangat indah. Untuk meluahkan rasa cintanya
itu, si gadis ini menulis surat kepada pemuda itu. Namun, tiada kiriman balas
diterima.

Kisah dilanjutkan dengan beliau menari di bawah sebatang pokok yang dijalari pokok bunga wisteria. Tarian ini digayakan bersesuaian dengan ciri wanita zaman Edo (1603-1868). Walau bagaimanapun, air cinta yang mahu diisi oleh Fuji Musume ke dalam cawan hatinya hanya menemukan pengakhiran yang sebaliknya.

Hatinya hancur remuk akibat cinta yang tak berbalas, hilang peluang untuk bersama insan yang disayangi. Lantas, beliau pun kembali ke dalam lukisan membawa hati yang dipenuhi rasa duka. Tarian Kabuki ini ditamatkan dengan postur melankoli itu.

Mesej
Kehidupan Dari Setangkai Bunga Wisteria

Dianggap sebagai
antara bunga yang paling indah di Jepun menyusuli bunga sakura, wisteria turut
dikatakan membawa simbolisme yang agak romantis. Sebagaimana yang digambarkan
dalam tarian Kabuki Fuji Musume, bunga wisteria menyimbolkan cinta yang
hilang.

Namun pada masa yang sama, ia turut menghadirkan keupayaan untuk bertabah hati menghadapi kehilangan sesuatu yang tersayang. Hal ini berdasarkan daripada bentuk tangkai bunganya yang berjuntai-lentok. Kebanyakan budaya menganggap bentuk tersebut membawa maksud kesedihan.

Sementara itu, sifat ketahanan pokok tersebut untuk terus hidup walau dalam keadaan tangkainya yang berjuntai lentok (berkeadaan sedih secara simbolik) menggambarkan simbol keteguhan hati untuk terus memasang harapan dan bertahan hidup.

Bentuk kuntum bunga wisteria yang sebegitu turut ditafsirkan oleh penganut kepercayaan Shin-Buddhism dengan maksud yang lebih cenderung kepada unsur keagamaan. Menurut mereka, tangkai bunga wisteria yang berjuntai itu kelihatan seolah-olah sedang menundukkan kepala, memberi sembah hormat memohon doa kepada tuhan.

Bentuk sebegini dikatakan mampu membuatkan sesiapa sahaja yang memandangnya bakal terasa tenang, aman dan terpanggil untuk merenungi esensi ketuhanan. Selain itu, warna lazim wisteria iaitu ungu turut dikaitkan oleh penganut Shin-Buddhisme dengan kepecayaan di mana Amida Buddha dikatakan akan turun dari awan ungu untuk membimbing manusia ke kayangan.

Dalam tradisi Jepun kira-kira 1400 tahun dahulu, warna ungu merupakan warna yang dikhususkan buat golongan atasan, terdiri daripada pegawai tinggi dan kerabat diraja. Hanya mereka sahaja dibenarkan untuk memakai pakaian berwarna ungu.

Pada era Heian pula (794-1192M), bunga wisteria dijadikan sebagai simbol pemerintahan puak Fujiwara. Signifikasi yang diraih oleh bunga wisteria begitu tinggi hinggakan lahir tradisi melihat bunga wisteria menguntum mekar. Kimono yang dihiasi corak wisteria pula dikatakan hanya boleh dipakai pada majlis istimewa di musim bunga. Sejak sekian lama, unsur bunga wisteria hadir dalam banyak lambang keluarga Jepun.

Di samping itu,
pokok bunga wisteria turut dikatakan sebagai sejenis pokok yang mengalami kadar
penumbesaran yang agak luar biasa, dengan keupayaan untuk menjalar ke kawasan
yang agak luas. Secara simbolik, ciri ini seolah-olah memberi cerminan kepada
kita bahawa apabila kita tunduk dan bermuhasabah persis bentuk tangkai bunga
wisteria yang berjuntai lentok, minda kita akan menjadi semakin luas seluas
jalar pokok bunga berkenaan.

Walau bagaimanapun pada masa yang sama, kadar penumbesaran dan sifat menjalar pokok bunga wisteria juga berupaya memberikan kesan yang menghancurkan. Misalnya, kekuatan jalar pokok wisteria mampu merosakkan bangunan.

Justeru, wisteria memerlukan penjagaan yang rapi untuk mengelakkannya dari membesar dan menjalar secara tidak terkawal. Hal ini seolah-olah menggambarkan bahawa menjalani proses penyucian diri, pengembangan minda dan peneguhan harapan untuk meraih semula cinta yang hilang merupakan suatu perkara yang penting dalam kehidupan kita. Namun sekiranya proses tersebut tidak dijalani dengan disiplin yang rapi, ia boleh mengakibatkan kesan yang buruk.

Tafsiran moden
menyatakan simbolisme bunga wisteria seperti berikut:

Dalam bentuk
yang lebih umum, bunga wisteria dikatakan membawa mesej atau maksud:

Destinasi
Popular Untuk Menyaksikan Keindahan Bunga Wisteria

Antara tempat
untuk menyaksikan keindahan kuntuman bunga wisteria adalah Terowong Wisteria di
Taman Kawachi Fuji, Kitakyushu dan Taman Bunga Ashikaga, Tokyo. Kedua-dua
tempat ini masing-masing pernah disenaraikan sebagai 31 Tempat Paling Cantik di
Jepun dan 10 Destinasi Impian 2014 oleh CNN.

Dibuka pada
tahun 1997, Taman Kawachi Fuji masyhur dengan dua buah terowong sepanjang 100
meter yang dipenuhi dengan pokok-pokok bunga wisteria pelbagai jenis dan warna.
Manakala Taman Bunga Ashikaga pula masyhur kerana mempunyai lebih dari 350
pokok bunga wisteria, termasuklah wisteria tertua di Jepun yang dianggarkan
berusia lebih dari 140 tahun. Kebiasaannya para pelancong mula
berbondong-bondong mengunjungi tempat ini menjelang bulan April dan juga Mei,
bulan di mana bunga wisteria mula menguntum mekar.

Terdapat juga beberapa tempat lain di Jepun yang menghidangkan pemandangan bertema wisteriam seoertu Taman Tennogawa di Tsushima, Taman Shirai Omachi Fuji di Asago, Kuil Suci Kameido Tenjin di Tokyo, Kuil Byodoin di Kyoto, dan juga Kuil Koenji di Ichikawa.

Di benua Amerika pula, destinasi wisteria masyhur adalah Sierra Madre, California yang menempatkan taman bunga wisteria berkeluasan 4046 meter persegi. Bagi kita yang belum berpeluang untuk makan angin di tempat-tempat tersebut, bolehlah melepas gian dengan menatap beberapa keping gambar wisteria yang indah belaka ini.

RUJUKAN

Avia. (n.d.).
Blooming into Symbolic Wisteria Meaning. Whats Your Sign.
https://www.whats-your-sign.com/wisteria-meaning.html

Japan Forward.
(23 April 2019). Experience the Breathtaking Beautiful Wisterias at Ashikaga
Flower Park.
https://japan-forward.com/experience-the-breathtaking-beauty-of-hanging-wisterias-at-ashikaga-flower-park/

Elena Demicheva.
(29 November 2016). Fuji – Wisteria, a Stunning Wonder of Japan. Lemiche.
https://lemiche.com/blogs/summer-stories/wisteria-stunning-wonder-of-japan

Flower Meaning.
(n.d.). Wisteria Flower: Its Meanings & Symbolism
https://www.flowermeaning.com/wisteria-flower/

Zen-Garden.
(n.d.). “Fuji Musume” or “Wisteria Maiden” shown in flight.
http://www.zen-garden.org/html/page_FujiMusume.htm


Konkrit – Pengeluar Terbesar Karbon Dioksida

Semua sedia maklum konkrit merupakan bahan buatan manusia yang paling banyak digunakan terutama dalam sektor pembinaan. Dan ia merupakan sumber kedua paling banyak digunakan di dunia selepas air. Tetapi tanpa kita sedar, bahan yang memang elok sebagai asas binaan-binaan dari rumah kediaman hinggalah bangunan pencakar langit ini juga merupakan antara pengeluar karbon dioksida (CO2) paling banyak iaitu sebanyak lapan peratus.

Jika kita anggap industri simen ini seperti sebuah negara, ia akan menjadi pengeluar ketiga terbesar di dunia selepas China dan Amerika Syarikat. Ia menyumbang kepada lebih CO2 berbanding minyak penerbangan (2.5%) dan industri pertanian global (12%).

Ini sesuatu yang disedari ramai pihak termasuk pemain industri simen. Pada tahun lepas, pemain-pemain industri berkumpul di Warsaw, Poland bagi menghadiri Persidangan Perubahan Iklim Antarabangsa (COP24) yang digerakkan oleh Pertubuhan Bangsa Bersatu (PBB).

Mesyuarat ini diadakan bagi melihat bagaimana sesebuah negara atau pemain industri memenuhi keperluan Perjanjian Paris berkenaan perubahan iklim. Sekiranya pemain-pemain industri simen mahu menyumbang kepada perjanjian ini, mereka perlu mengurangkan pengeluaran tahunan CO2 sebanyak 16% menjelang tahun 2030.

Sejarah konkrit

Jadi mengapa konkrit menjadi pilihan pembina di seluruh dunia? Konkrit menjadi pilihan kerana ia merupakan bahan binaan yang baik, mudah didapati, kos berpatutan dan kualiti struktur yang baik bersesuaian dengan keperluan pembinaan sesebuah projek. Walaupun ia ada masalah dari ketahanan jika menggunakan penyokong besi yang boleh saja meretakkan konkrit berkenaan, ia terus menjadi pilihan di seluruh dunia.

Bagi Felix Preston, Timbalan Pengarah Penyelidikan Jabatan Sumber, Alam Sekitar dan Tenaga untuk Chatham House, agak sukar untuk membayangkan sesebuah projek dapat disiapkan tanpa penggunaan konkrit. Ini kerana walaupun ianya tidak mustahil, ia pastinya mencabar keupayaan para pembina dalam merealisasikan binaan mereka.

Penggunaan konkrit sebagai bahan binaan yang tidak boleh dicabar banyak menyumbang kepada pertumbuhan industri simen sejak tahun 1950-an dengan Asia dan China menjadi penyumbang utama bermula pada tahun 1990-an.

Semua ini berlaku berikutan pertumbuhan ekonomi yang cepat terutama membabitkan sektor perindustrian. Dan berdasarkan Chatham House, walaupun permintaan simen di China sudah berkurangan, ia akan dipenuhi pula oleh negara-negara Asia Tenggara dan sub-Sahara Afrika yang memerlukannya untuk projek-projek kediaman dan pembangunan.

Ramai menganggap konkrit hanya wujud pada zaman moden tetapi hakikatnya, bahan sebegini sudah lama wujud berdasarkan catatan sejarah. Penggunaannya pertama kali direkodkan sejak 8,000 tahun lalu dan digunakan oleh penduduk di Syam sebagai bahan membuat lantai, bangunan dan tangki-tangki bawah tanah.

Dan kita semua sedia maklum kehebatan Rom sebagai pakar konkrit di mana ia banyak digunakan untuk membina akueduk, rumah-rumah mandi, amfiteater dan monumen-monumen hebat. Salah satu monumen Rom yang dibina dari bahan ini ialah Pantheon yang mempunyai kubah konkrit terbesar di dunia dengan diameter 43 meter.

Tetapi konkrit yang kita kenali hari ini tidak akan wujud tanpa proses pembuatan batu-bata yang dihasilkan Joseph Aspdin pada abad ke-19. Teknik Aspdin yang membakar batu kapur dan tanah liat dalam pembakar yang panas dan menghancurkan ia sehingga ke tahap serbuk untuk menghasilkan batu tiruan yang kini dipanggil simen Portland.

Simen sebegini masih menjadi bahan utama dalam kebanyakan sumber konkrit hari ini. Tetapi teknik sebegini kini bermasalah kerana membawa masalah pencemaran udara (habuk), penggunaan tanur yang menggunakan banyak tenaga dan penggunaan bahan kimia yang mengundang kepada perlepasan banyak CO2.

Respon industri simen

Selaras
dengan keperluan semasa termasuk keperluan alam sekitar, pemain-pemain industri
mula bersikap proaktif termasuk membina kilang yang menggunakan kurang tenaga
dan mengurangkan penggunaan bahan bakar fosil. Persatuan Konkrit dan Simen
Dunia (CGGA) mewakili 35% kapasiti pengeluaran simen merupakan komitmen
industri untuk menyokong Perjanjian Paris itu. Menurut ketua eksekutif CGGA
Benjamin Sporton, ia merupakan satu komitmen industri terhadap alam sekitar
termasuk tindakan bersifat jangka panjang berkenaan perubahan iklim. CGGA juga
akan mengeluarkan satu panduan berkenaan kelestarian alam sekitar yang harus
dipatuhi ahli-ahlinya.

Bagaimanapun
menurut Chatham House, perubahan yang dibawa pemain industri tidak seharusnya
diterhadkan kepada pengurangan bahan bakar fosil sahaja. Mereka berpandangan
pemain industri simen juga perlu memikirkan cara terbaik untuk menghasilkan
simen yang melepaskan terlalu banyak CO2 terutama batu hangus. Ini kerana pada
tahun 2016 sahaja, penghasilan simen dunia melepaskan CO2 sebanyak lapan
peratus dan kebanyakan terhasil daripada penghasilan batu hangus. Dan ditambah
dengan pembakaran secara termal, 90% daripada perlepasan CO2 sektor berkenaan
berpunca daripada penghasilan batu hangus. Justeru, suka atau tidak, industri
perlu bersikap proaktif dan kreatif bagi menghasilkan simen baru yang bukan
saja berkualiti tetapi juga bersifat mesra alam.

Salah
satu individu yang memulakan usaha ini ialah seorang wanita bernama Ginger
Krieg Dosier, pengasas bersama dan ketua pegawai eksekutif (CEO) Bio-Mason.
Bio-Mason merupakan sebuah syarikat simen yang mahu menghasilkan simen
menggunakan berbilion mikroorganisma untuk menghasilkan batu-bata bio-konkrit.
Caranya ialah meletakkan pasir dalam acuan-acuan dan disuntik dengan
mikroorganisma, seolah-olah meniru cara penghasilan batu karang. Proses
berkenaan hanya mengambil masa empat hari dan bebas dari penggunaan bahan bakar
fosil serta proses penghasilan batu hangus, dua komponen utama untuk
menghasilkan simen.

Bagaimanapun
untuk membawa projek sebegini ke skala lebih besar bukanlah sesuatu yang mudah.
Ini kerana industri masih didominasi sesetengah pemain yang enggan
bereksperimen atau mengubah model perniagaan mereka. Selain itu, masih wujud
keraguan dari kalangan arkitek, pembina dan klien-klien berkenaan menggunakan
bahan yang bersifat mesra alam dalam projek-projek mereka. Selagi mana tiada
tekanan dari kerajaan-kerajaan untuk memaksa mereka berubah, selagi itu sukar
untuk melihat perubahan bersifat radikal dalam industri berkenaan.

Bagaimanapn
menurut Krieg Dosier, ada sebab untuk bersikap optimistik berkenaan masa depan
industri berkenaan. Menurutnya, industri itu bersiap sedia memenuhi tuntutan
pasaran, pengenalan teknologi inovatif dalam industri dan bertambahnya
kesedaran tentang kelestarian alam sekitar. Ini termasuklah penghasilan bahan
yang menyerap semula CO2, penghasilan bahan yang membawa kepada pengurangan
tenaga dan inovasi simen yang memasukkan elemen penyerapan semula dan
penyimpanan CO2. Tetapi pada masa sama, amat penting bagi kerajaan dan pemain
industri untuk bertindak segera dalam memastikan kelestarian alam tidak
terjejas seiring dengan tuntutan pembangunan semasa hari ini.

SUMBER

Rodgers,
Lucy. (2018). BBC. Climate change: The massive CO2 emitter you may not know
about. https://www.bbc.com/news/science-environment-46455844?intlink_from_url=https://www.bbc.com/news/topics/cxqvep8kqext/long-reads&link_location=live-reporting-story


Rakaman Penuh Kongres Tolak ICERD

((LIVE))) Kongres Tolak ICERD anjuran bersama Ummah dan Sekretariat Kedaulatan Negara (Daulat).

Ini adalah sesi penjelasan dan resolusi mengenai impak ratifikasi ICERD.

Dengarkan pandangan tokoh-tokoh terkemuka mengenai isu ini.

Barisan speaker antaranya ialah Tun Abdul Hamid, Dato’ Seri Zahid Hamidi, Ustaz Dato’ Tuan Ibrahim Tuan Man, Prof Dato’ Dr Teo Kok Seong, Dr Balachandran, Lukman Sheriff, Aidil Khalid dan ramai lagi wakil-wakil NGO akan turut serta.

Kesinambungan dari Kongres ini adalah program Himpunan Rakyat Tolak ICERD pada 8.12.2018 di Dataran Merdeka

Link Asal – Facebook Gerakan Ummah- Official


Kesilapan Ketika Temuduga

Sebenarnya, telah banyak tip dan ilmu yang telah dikongsikan di Internet dan media sosial mengenai persediaan untuk ke temuduga. Namun begitu, masih terdapat mereka yang gagal membuat persediaan yang sewajarnya sebelum ke temuduga, yang hanya akan membuatkan permohonan bekerja mereka ditolak.

Apakah antara kesilapan besar yang sering dilakukan oleh mereka yang menghadiri temuduga?

1) Berpenampilan selekeh

Pemakaian yang kemas akan meyakinkan penemuduga bahawa anda orang yang bersih, tahu mengurus masa dengan baik dan tahu menjaga imej diri. Sifat ini kemudiannya akan diterjemahkan ke tempat bekerja yang menampakkan anda sebagai yang menjaga imej organisasi. Antara ciri pemakaian yang selekeh ialah pakaian tidak diseterika, atau diseterika dengan tidak kemas, pemakaian warna/gabungan warna yang tidak harmoni (kuning dan merah sebagai contohnya), pemakaian skirt yang terlalu pendek, atau jarang, atau pakaian yang tidak sesuai dipakai untuk menghadiri temuduga.

Selain itu, penampilan juga dikaitkan dengan rupa. Jika anda menghadiri temuduga dengan rambut yang kusut masai disebabkan bangun lambat, ia akan melambangkan keperibadian yang negatif. Begitu juga dengan misai dan janggut yang tidak dipotong kemas atau rambut yang panjang (bagi lelaki). Wanita pula perlu mengemaskan pemakaian tudung agar tidak kelihatan seperti anda mahu membeli belah atau keluar santai, dan pemilihan pakaian dan tudung perlu disesuaikan dengan menghadiri temuduga (warna, corak, perhiasan dll)

2) Kurang pengetahuan

Antara laporan yang diterima daripada majikan mengenai para graduan yang menghadiri temuduga ialah kurangnya persediaan mereka dalam pengetahuan mengenai syarikat tempat mereka memohon pekerjaan, industri bidang, tugas jawatan dsb yang berkaitan dengan permohonan bekerja.

Apabila anda ingin memohon pekerjaan, perkara pertama yang anda perlu tahu ialah apa senarai tugas jawatan tersebut. Dengan adanya enjin carian pantas, maklumat boleh didapati dengan pantas melalui Internet. Google saja tugas jawatan tersebut, baca maklumat mengenai profail syarikat di laman web mereka, baca isu-isu semasa mengenai industri berkenaan agar anda tahu apa yang sedang berlaku dengan industri, sebelum anda menghadiri temuduga. Anda tidak perlulah sampai menghafal satu persatu, namun cukup sekiranya anda mengetahui dan memahami beberapa isi penting yang boleh digunakan bagi menjawab soalan kelak.

3) Sikap yang negatif

Sikap-sikap yang negatif boleh dibaca oleh penemuduga melalui riak dan ekspresi wajah, bahasa badan dan bahasa yang anda gunakan. Cara menjawab soalan dalam bahasa yang tidak formal tidak akan memberikan tanggapan yang baik kepada anda, ia hanya melambangkan tahap pemikiran dan keperibadian anda yang negatif. Justeru itu, sudah tentu syarikat enggan mengambil anda bekerja kerana risau akan reputasi syarikat mereka akan terjejas.

Menjawab menggunakan perkataan seperti penggunaan ‘aku’, ‘kau,’ ‘tak tau,’ ‘entah,’ antara perkataan-perkataan kurang formal dan negatif untuk digunakan dalam temuduga. Jika tidak tahu menjawab soalan, sebaiknya dijawab, “Maafkan saya, Encik, saya tidak tahu mengenai perkara tersebut,’ dan bukannya dijawab sambil lewa, “Entahlah Encik, saya tak tau.” Tunjukkan riak wajah anda bersalah bukannya berwajah selamba seperti tidak peduli.

Posisi berdiri, berjalan, berjabat tangan dan duduk juga perlu betul agar mencerminkan anda sebagai seseorang yang yakin. Jika anda duduk dengan kaki bersilang (bagi wanita), anda mungkin memperlihatkan diri sebagai kurang beretika dan formaliti. Sebaiknya duduk dengan kedua-dua kaki dirapatkan di buku lali dan disengetkan di sebelah kanan atau kiri kaki kerusi. Bagi lelaki, kaki bersilang di atas paha boleh dianggap sebagai bongkak dan terlalu yakin. Posisi badan ketika duduk yang bahunya senget di sebelah kiri atau kanan menunjukkan postur yang kurang yakin, manakala kaki atau tangan yang sentiasa bergerak-gerak menunjukkan anda gugup dan gelisah.

Rajinkan diri untuk senyum dan bersikap ramah dengan petugas atau staf di kaunter atau tempat yang menguruskan temuduga anda sebelum masuk ke bilik temuduga, dengan orang di sekeliling dan mereka yang menemuduga anda. Bukanlah anda perlu senyum 24 jam sehingga dianggap sebagai orang gila, namun cukup sekadar jika terserempak, ternampak, maka berikan sedikit senyuman atau tundukkan kepala, ucapkan salam. Perkara yang nampak kecil ini sebenarnya memberikan impak yang besar kepada cara keperibadian anda dibaca oleh orang lain.

Anda boleh membaiki cara anda menjawab soalan temuduga dengan menonton video-video Tip Menjawab Soalan Temuduga di Facebook Page Projek Tambah Pahala, atau Youtube Channel Projek Tambah Pahala dalam Segmen Career Talk:

Bacaan lanjut:


Hidupan Yang Tersembunyi

Pernah tak anda terminum air laut? Tahukah anda, di sebalik rasa masin air laut tersebut, tersembunyi sebuah dunia mikro yang tidak dapat dilihat dengan mata kasar?

Gambar yang disertakan bersama ini, menjadi bukti bahawa, hanya di dalam beberapa titisan air laut sahaja, terkandung pelbagai hidupan marin mikroskopik yang sangat cantik dan setiap satunya mempunyai fungsi dan kelebihannya tersendiri.

Berikut adalah senarai beberapa hidupan yang dapat dikenal pasti di dalam gambar ini:

1. Larva Ketam

Larva ketam ini panjangnya hanya kurang 1/4 inci. Hidupan yang masih berada pada tahap awal tumbesaran ini sangat halus. Artropod lutsinar ini masih memerlukan masa yang lama lagi untuk ia matang sepenuhnya, namun beberapa bahagian badannya sudah mula menampakkan bentuk.

Dapat dilihat dengan jelas, sepasang penyepit dan mata kompaun yang bulat seakan serangga itu.

2. Cyanobacteria

Filamen berbentuk gulungan ini adalah apa yang dikenali sebagai cyanobacteria. Sejenis bakteria, ia adalah salah satu daripada hidupan primitif dan terawal di muka bumi. Selain itu, ia juga merupakan hidupan yang terawal melalui proses evolusi.

Apakah evolusi yang dimaksudkan?

Demi untuk menjamin kemandirian dirinya, bakteria ini berevolusi dalam mencari sumber tenaga. Yang mana ia memanfaatkan sumber tenaga matahari, untuk menghasilkan molekul karbohidrat yakni gula untuk dijadikan tenaga. Ini lah yang dinamakan proses fotosintesis.

Kesan daripada proses fotosintesis ini juga lah terhasilnya oksigen (O2). Selain daripada tumbuh-tumbuhan di daratan, berbilion atau sel cyanobacteria yang terdapat di lautan ini, turut bertanggungjawab dalam menghasilkan oksigen untuk kegunaan hidupan di muka bumi.

3. Diatom

Tidak diketahui jumlah sebenar diatom yang berada di dalam laut. Dipercayai bahawa jumlah kesuluruhannya mencapai Quadrillion pada satu-satu masa.

Jadi apakah Diatom ini?

Sebenarnya, diatom ini adalah sejenis hidupan laut juga. Ia adalah sel alga berbentuk petak, mempunyai dinding sel yang kelihatan seperti ia terkandung di dalam sebuah kotak diperbuat daripada silika.

Sama seperti cyanobacteria, ia juga melalui proses fotosintesis untuk mendapatkan tenaga, dan turut menghasilkan oksigen.

Apabila diatom ini mati, ‘kotak’ silika tersebut akan jatuh ke dasar laut. Dengan berlalunya masa, dan tekanan yang wujud di dasar laut, ia akan mampat dengan sendirinya, menjadikan sebahagian daripada kerak dasar laut, atau apa yang dikenali sebagai “diatomaceous earth” (diatomite).

4. Copepods

Makhluk yang kelihatan seperti serangga ini, adalah hidupan zooplankton yang paling mudah dan paling banyak didapati di lautan. Copepods ini juga merupakan sumber makanan dan protein terpenting bagi hidupan laut.

Copepods ini sejenis plankton seakan krustasia serta mempunyai ciri seakan udang bersaiz yang sangat kecil. Tubuhnya berbentuk “tear-drop” dan dilengkapi oleh sepasang antena atau sesungut yang panjang.

Copepods adalah perenang yang baik. Walaupun sangat kecil, ia mempunyai jaringan atau sistem saraf yang lengkap dan akan cuba mengelakkan diri daripada dimakan oleh ikan atau haiwan lain.

Mengenai jumlahnya di lautan, sesetengah saintis percaya bahawa copepods jika disatukan dan ditimbang beratnya, ia adalah hidupan yang mempunyai jisim terberat diantara semua hidupan di bumi.

Malah lebih berat berbanding semut itu. Ini berdasarkan fakta bahawa 70% daripada muka bumi ini adalah lautan.

5. Chaetognaths.

Organisma panjang dan mempunyai tubuh yang lutsinar ini adalah sejenis plankton yang dikenali sebagai Chaetognaths, atau “Arrow worm”. Ia adalah hidupan plankton marin pemburu, dan ia adalah haiwan karnivor.

Walaupun ia tergolong di dalam kalangan plankton, Chaetognaths ini mempunyai saiz yang lebih besar daripada spesies plankton lain. Panjangnya bagi setiap seekor boleh mencapai 5 inci.

Chaetognaths ini dilengkapi oleh ciri-ciri seperti, berikut:

– Sistem saraf yang lengkap– Sepasang mata kompaun.– Bahagian mulut yang mempunyai gigi halus– 4 sehingga 14 cangkuk pada setiap bahagian sisi kepala yang digunakan bagi menangkap mangsanya iaitu plankton, krustasia, atau ikan kecil lain.

Sesetengah spesies Chaetognaths ini juga turut mempunyai kebolehan untuk menyuntik racun tetrodotoxin bagi melumpuhkan mangsanya. Berdasarkan kajian, racun tetrodotoxin itu bukanlah dihasilkan oleh Chaetognaths sendiri, tetapi ia datangnya daripada bakteria spesies Vibrio, yang hidup sebagai komensal pada kepala dan di dalam perutnya

6. Telur Ikan

Majoriti daripada spesies ikan ini bertelur untuk menjamin serta meneruskan kemandirian spesies nya, kecuali beberapa spesies ikan seperti jerung dan ikan pari.

Umum diketahui bahawa ikan jerung dan pari ini melahirkan anaknya. Secara saintik, ia dikenali sebagai kelahiran ovoviviparous. Yang bermaksud ikan itu bertelur, namun telur itu menetas di dalam badan. Apabila tiba masanya, ikan tersebut akan melahirkan anaknya.

^^ diatas ni, tiada kena mengena dengan telur di dalam gambar. Cuma bahagian ni, tak tahu nak terangkan apa, dan dimasukkan sebagai fakta tambahan sahaja.

Majoriti daripada ikan akan melepaskan telur yang telah disenyawakan ke lautan begitu sahaja. Sebahagian besar daripadanya akan dimakan oleh ikan atau hidupan lain.

7. Cacing Marin Polychaete.

Dapat dilihat cacing marin polychaete ini mempunyai tubuh badan yang bersegmen dan dilengkapi oleh puluhan anggota kecil kelihatan seperti bulu-bulu halus. Anggota kecil tersebut digunakan sebagai cara untuk cacing ini bergerak di dalam air.

*Nak tahu hidupan mana satu yang sedang diterangkan, sila rujuk gambar di ruangan komen.

Gambar diambil diatas kapal NOAA (The National Oceanic and Atmospheric Administration) “Oscar Elton Sette”, di kawasan perairan Kona, Hawaii.


Kenapa Bangsa Korea Merupakan Bangsa Pemanah Yang Hebat?

Bab memanah ni orang Korea memang power namati.

Tiap Olimpik hampir sapu bersih pingat emas kategori memanah.

Team wanita dia tak pernah kalah sejak 1988. Dapat emas 9 kali berturut-turut termasuk kali ini.

Ini ada kaitan dengan sejarah orang Korea sebagai bangsa pemanah.

Disebabkan geografi Korea yang bergunung-ganang, orang Korea tak dapat nak cucuk tanam macam orang China yang hidup di tanah rata. Jadi orang Korea kena menguasai busur dan anak panah untuk memburu binatang.

Pengasas kerajaan Goguryeo (salah sebuah kerajaan pada zaman Samguk / Tiga Kerajaan), Jumong juga terkenal sebagai seorang pemanah yang handal.

Sebuah lagi kerajaan iaitu Silla juga mempunyai pasukan pahlawan elit bernama Hwarang yang mahir memanah sambil menunggang kuda.

Dan sebagai negara yang tersepit antara dua kuasa besar (China dan Jepun), busur dan anak panah dilihat sebagai senjata yang paling efisien dan “cost-effective” untuk tujuan melawan tentera China dan Jepun yang lebih ramai dan canggih.

Menurut lagenda, Yang Manchun menyelamatkan Goguryeo daripada serngan China dengan menembak anak panah tepat ke mata maharaja China, Li Shimin yang mengetuai tentera China.

Raja Gongmin pada zaman Goryeo dikatakan pernah bunh 70 askar Jepun dengan memanah. Gila badass.

Walaupun cerita-cerita ni bersifat lagenda, tapi ia menunjukkan kepentingan memanah dalam budaya dan identiti Korea.

Di zaman moden, walaupun anak panah tidak lagi relevan untuk berprang, kerajaan sejak 1980an tetap promote ia sebagai sukan kebangsaan yang harus dipelajari.

Sebab tu kita tengok selebriti diorang rilek je memanah. Itu baru amateur. Kalau profesional, memang tak ada can lah negara lain.

Bangsa yang hebat, diorang memahami kekuatan sendiri berdasarkan sejarah, dan kemudian mengharumi nama negara dengannya.


Kenapa Syiah Ingin Melenyapkan Tugu Khalifah Abbasiyah Ini?

Sekarang adalah zaman pembetulan. Banyak pembetulan sedang dibuat di Barat. Figura-figura celαkα yang mengimarahkan perhαmbααη terdahulu sedang dilenyapkan. Amerika Syarikat dulu terbahagi antara dua fikrah: pembebasan dan perhαmbααη.

Pengikut fikrah kedua membentuk negara sendiri iaitu Confederate States of America (CSA). Abrahan Lincoln enggan merestui pemergian negeri-negeri CSA. Berlakunya sebuah peperαηgαη saudara besar antara Amerika Syarikat dan CSA.

Namun banyak negeri menjulangkan tugu sebagai kenangan CSA. Sejak kebelakangan ini, banyak tugu sudah diturunkan. Baru-baru ini, negeri Virginia menurunkan tugu Robert E. Lee (Porterfield & Dangor, 2021).

Menggantikan tempat tugu Lee adalah sepasang tugu gangsa untuk memperingati hαmbα yang dibebaskan (Martinez, 2021).

Ternyata ini adalah suatu kemenangan buat Black Lives Matter dalam usaha meningkatkan kesedaran awam tentang masalah minoriti.

Mengambil iktibar daripada kemenangan ini, pihak Syiah di Baghdad pun sedang menggerakkan usaha sama. Sasaran mereka adalah Khalifah Abdullah al-Mansur (754-775), yang menubuhkan sebuah empayar dengan Baghdad digelar “Kota Perdamaian”.

Kerajaan silam memperingati jasa baginda dengan sebuah tugu:

Jadi pihak Syiah mahu lenyapkan tugu ini. Kenapa?

Abbasiyah pada awal pemerintahan al-Mansur masih lagi baru. Semua tahu apa yang berlaku semasa persengketaan bersama Umayyah. Jadi al-Mansur menyusun langkah untuk mengukuhkan kuasanya.

Kerajaan Abbasiyah perlu distabilkan, dan al-Mansur pula mempunyai fahaman yang matlamat menghalalkan cara.  Kalau tengok dalam lembaran sejarah, al-Mansur tidak mempunyai hubungan baik dengan Gabenor Khurasan iaitu Jeneral Abu Muslim.

Ada masanya, al-Mansur menaikkan pangkat Abu Muslim yang dijadikan Gabenor Syria dan Mesir.

Pelantikan ini walau bagaimanapun adalah satu tamparan. Abu Muslim tiada pengaruh langsung dalam dua wilayah ini. Abu Muslim dikhabarkan takut untuk bersama al-Mansur.

Perasaan Abu Muslim ternyata benar, kerana akhirnya beliau menemui αjαl pada tahun 755 dipercayai angkara perintah al-Mansur.
Tidak cukup dengan pemergian Abu Muslim, pihak Syiah perlu menanggung keped.ihαn lebih besar 10 tahun kemudian. Ramai dalam kalangan Syiah menghormati Jafar al-Sadiq sebagai Imam Keenam.

Pengaruh ini membuatkan Abbasiyah berasa gusar, jika al-Sadiq satu hari nanti boleh mencαbαr untuk kuasa khilafah (Sluglett & Currie, 2015). Maka ramai dalam kalangan Syiah percaya yang al-Sadiq mαti dirαcµn al-Mansur. Benar atau tidak, itu tidak penting dalam perbincangan ini.

Pemergian Jeneral Abu Muslim dan Imam al-Sadiq menghilangkan populariti al-Mansur dalam kalangan Syiah. Banyak kisah al-Mansur dimainkan, seperti pengumpulan tempurung kepala warga Syiah sebagai tanda αmαrαn.

Maka dengan semangat pembetulan semakin panas di Dunia Barat, tempiasnya sudah tiba di bumi Iraq yang masyarakat Syiahnya berbeza untuk dibandingkan dengan warga Iran.

Itu yang sedang berlaku sekarang. Jujurnya, tunggangan arus sebegini tidak begitu tepat. Al-Mansur hidup sekitar abad kelapan, terlalu jauh untuk disekutukan dengan Lee di Amerika Syarikat. Gaya hidup ketika itu pun lain sangat.

Tindakan al-Mansur pun tidak lagi memberi kesan kepada demografi sekarang. Cuma tidak penting untuk ulas secara lanjut. Al-Mansur tiada kena mengena dengan Malaysia. Lebih penting untuk ambil iktibar daripada arus pembetulan ini.

Kerana sudah tiba masanya untuk kerajaan sertai arus pembetulan dan naikkan tugu figura-figura sepatutnya pada tempat orang yang tidak layak dikenang. Tengok saja Amerika Syarikat. Walaupun ditentang segelintir, golongan sebenar yang dikenang… mengambil alih tempat figura tidak patut dikenang.

RUJUKAN:

Martinez, G. (2021, September 23). Richmond unveils 12-foot bronze statues of emancipated (ditapiskan) near site of torn-down monument of Confederate Gen. Robert E. Lee in victory for BLM. Daily Mail.

Porterfield, C., & Dangor, G. (2021, September 8). Virginia (ditapiskan) Down Richmond’s Robert E. Lee Statue, the Largest Confederate Monument in the U.S. Forbes.

Sluglett, P., & Currie, A. (2015). Atlas of Islamic History. Routledge. Halaman 26.